text:
Sesotho
Stage Audio Works ke yona e tsamayang pele ka ho fepela le ho kenya theknoloji diketsahalong tse haswang ka ho otloloha Africa ka kgopolo ya ho nehelana fela ka mosebetsi wa maemo a hodimo, theknoloji ya maemo a hodimo ho etsa bo nnete ka ho kgotsofatsa bareki le ho ntlafatsa boithabiso le mokgwa wa ho kgantsha dimarakeng ho la Afrika.
Ditharollo kaofela tse kopantsweng di kenyeletsa, hokganya, modumo, hobona, mokgabiso le moaho le ho tsebisa ka boithabiso.
Stage Audio Works ke khampani e hlwahlwa, e qapang dintho tse fapaneng e bile e hlohloletsa maekemisetso, e sebetsa ka thata, ka maemo a hodimo le phetheho.
Stage Audio Works e kgolwa hore tshebeletso, phepelo, boikwetliso, ditlhahiso tsa profeshenale le maitshwaro ke motheo wa ho kgotsofatsa bareki le kgolo ya khampani. “Re fepa indasteri” ke toro le maekemisetso a khampani ya rona.
Phepelo e bolela ho feta ho horekisa dithlahiswa, e kenyeletsa ho sebeletsa, boikwetliso, phepelo ya tegniki le ho feta moo.
Tobetsa puong yeo o e kgethileng hore o e toloke.


c: text/html

text:
Bukana ea Machaba e Rutang ka Litšoantšo
Odval o lula Mongolia. Ha a tsebe hantle hore na o na le lilemo tse kae, empa o nahana hore o hlahile ka 1921. Ha e sa le ngoana, o ne a lisa liphoofolo tsabo ’me o ile a ea sekolong selemo se le seng feela. Ha a tsebe ho bala. Empa morao tjena ho ile ha tsoa bukana e mebala-bala e ileng ea mo thusa hore a tsebe Molimo ’me a ithute ka bokamoso bo thabisang bo boloketsoeng ba mo mamelang. Tsebo eo e mo amme pelo.
Bukana ena e hatisitsoeng ka 2011 ke Lipaki Tsa Jehova e fumaneha ka mefuta e ’meli. E le ’meli e na le litšoantšo tse ntle empa e fapane ka hore e ’ngoe e na le mantsoe a mangata ho feta e ’ngoe.
Haufinyane bukana e nang le mantsoe a mangata ea Mamela Molimo ’me U Phele ka ho sa Feleng, e tla fumaneha ka lipuo tse 583; ha e ’ngoe ea, Listen to God, e tla ba ka tse 483. Bapisa sena le Phatlalatso e Akaretsang ea Litokelo Tsa Botho ea Machaba a Kopaneng, eo ka October 2013 e neng e se e fetoletsoe ka lipuo tse 413. Ho phaella moo, ho se ho hatisitsoe likopi tse ka bang limilione tse 80 tsa libukana tsena tse peli.
Brazil, nkhono e mong o ile a amohela ka thabo bukana ea Listen to God ’me a re: “Hoa thabisa ho tseba hore ho na le batho ba tsotellang batho ba tšoanang le ’na. Ke ne ke sa amohele limakasine tsa lōna hobane ha ke tsebe ho bala. Empa ke batla bukana ena.”
Brigitte, e leng mosali ea sa tsebeng ho bala ea lulang Fora, o ile a re: “Ke sheba litšoantšo tse bukaneng ena letsatsi le leng le le leng.”
Paki e ’ngoe ea Afrika Boroa, e ile ea ngola ea re: “Ha ke e-s’o ka ke fumana bukana e molemo ho feta ena e ka thusang batho ba tšimong ea Sechaena ho ithuta linnete tsa Bibele. Ke ’nile ka ithuta le batho ba tsoang univesithing, ba bohlale haholo le ba sa tsebeng ho bala hantle
Lipaki tse ling tsa Jeremane li ithuta le banyalani ba bang ba rutehileng. Monna o ne a khahluoe haholo ke bukana ena ’me o ile a re: “Ke hobane’ng ha u sa ka ua mpha bukana ee pejana? E nthusa hore ke utloisise liketsahalo tsa Bibele le mantsoe habonolo.”
Mosali e mong oa Australia o ile a re: “Ke lutse nako e telele le baitlami matlong a bona. Ke ne ke tloaelane le baeta-pele ba kereke haholo. Empa ha ho le ea mong oa bona ea ileng a nthuta hore na ’Muso oa Molimo ke’ng. Litšoantšo tse bukaneng ena li nthusitse hore ke utloisise hore na ha e le hantle Matheu 6:
Ofisi ea lekala ea Lipaki Tsa Jehova e Canada e ile ea ngola ea re: “Ka mor’a ho fumana bukana ea Listen to God ka Sekrio, batho ba bangata ba tšimong ea Masierra Leone, ba ’nile ba susumelletseha hore ba babatse Lipaki Tsa Jehova ka hore ba sebetsa ka thata ho phatlalatsa molaetsa Bibele. Ba bang ba ile ba re, ‘Lea re tsotella le hoja batho ba bangata ba sa re tsotelle.’ ”

robotstxt: allowed

filter: keep


text:
SE TLISANG THABO KA LAPENG
U ka Etsa’ng ha Ngoana oa Hao a E-na le Bokooa?
CARLO: * “Mora oa rōna Angelo, o na le ‘Down syndrome,’ e leng lefu la ho holofala ’mele le kelello. Ho kula ha hae ho re thefula habohloko ’meleng, kelellong le maikutlong. Ho hlokahala matla a mangata haholo ho hlokomela ngoana ea kulang ho feta ho hlokomela ngoana ea phetseng hantle. Ka linako tse ling lenyalo la rōna le hula ka thata.”
MIA: “Ho nka nako e telele hore Angelo a ithute esita le ntho e bonolo feela ’me sena se re hloka ho se fele pelo. Ha ke khathetse, ke tenehela monna oa ka Carlo. Ka linako tse ling ha re lumellane ka lintho tse itseng ebe rea ngangisana.”
Na u sa hopola letsatsi leo ngoana oa hao a hlahileng ka lona? Ha ho pelaelo hore u ne u labalabela ho mo sikara. Empa ho batsoali ba kang Carlo le Mia, thabo eo e kopana le ho tšoenyeha ha ba bolelloa hore ngoana oa bona oa kula kapa o na le bokooa bo itseng.
Na u na le ngoana ea nang le bokooa bo itseng? E ka ’na eaba ua ipotsa hore na u tla khona na. Haeba ho joalo, u se ke ua tšoenyeha. Ho na le batsoali ba joaloka uena ba khonneng ho sebetsana le mathata a tšoanang le a hao. Nahana ka lintho tse tharo tse tloaelehileng tseo u ka ’nang ua kopana le tsona ’me u bone kamoo keletso ea Bibele e bohlale e ka u thusang kateng.
BOTHATA BA PELE: HO THATA HO AMOHELA HORE NGOANA OA HAO O NA LE BOKOOA.
Batsoali ba bangata ba utloa bohloko haholo ha ba bolelloa hore ngoana oa bona oa kula. Juliana, e leng ’mè e mong ea lulang Mexico, o re: “Ha ngaka e re bolella hore mora oa rōna Santiago o na le cerebral palsy, e leng lefu le holofatsang mesifa ea maoto le ea matsoho, ke ne sa khone ho amohela. Ke ne ke sithabetse habohloko.” Ba bang ba ka ikutloa joaloka ’mè ea lulang Italy e leng Villana, o re: “Ke ne ke batla ho ba le ngoana le hoja ke ne ke tseba hore ho kotsi hore mosali ea lilemong tsa ka a be le ngoana. Hona joale ha mora oa ka a e-ba le mathata ka lebaka la ho holofala ’meleng le kelellong, ke ikutloa ke le molato.”
Haeba u ikutloa u le molato ebile u hloka tšepo, hlokomela hore ho tloaelehile ho ikutloa ka tsela eo. Ha Molimo a ne a bōpa motho, o ne a sa mo bōpela hore a kule. (Genese 1:27, 28) Ha aa ka a etsa batsoali hore ba amohele ntho eo e seng ea tlhaho habonolo feela. Seo se bolela hore, ke ntho e tloaelehileng hore u utloe bohloko ha ngoana oa hao a kula. Ho tla nka nako hore u tloaele le ho amohela hore boemo bo fetohile.
U ka etsa’ng haeba u ikutloa u le molato ka lebaka la hore ngoana oa hao o holofetse? U hopole hore ha ho na motho ea utloisisang ka botlalo hore na lefutso, tikoloho le lintho tse ling li ka ama bophelo ba ngoana joang. Ka linako tse ling u ka ’na ua batla ho beha molekane oa hao molato. Loantša boikutlo boo. Ho ka ba molemo ha u ka sebelisana hammoho le molekane oa hao ’me le amehe ka ho hlokomela ngoana oa lōna.—Moeklesia 4:9, 10.
TLHAHISO: Ithute ka boloetse ba ngoana oa hao. Bibele e re: “Ho hlokahala bohlale ho aha lelapa le molemo ’me ho hlokahala kutloisiso ho etsa hore le be matla.”—Liproverbia 24:3, New Century Version.
U ka botsa lingaka ’me ua bala lingoliloeng tse nang le boitsebiso bo tšepahalang. U ka ’na ua tšoantša ho ithuta ka boloetse ba ngoana oa hao le ho ithuta puo e ncha. Qalong ho tla ba thata empa qetellong u tla e tseba.
Carlo le Mia, ba qotsitsoeng selelekeleng, ba ile ba batla boitsebiso ho ngaka ea bona le ho ba lefapha le sebetsanang le lefu la mora oa bona ka ho khetheha. Ba re: “Ha rea ka ra ithuta feela ka mathata ao re ka a lebellang empa re ile ra boela ra ithuta ka lintho tseo motho ea nang le bothata bona ba mora oa rōna a ka li etsang. Re ile ra hlokomela hore mora oa rōna a ka khona ho phela joaloka bana ba bang. Sena se ile sa re tšelisa haholo.”
LEKA HO ETSA TJENA: Ameha ka seo ngoana oa hao a ka khonang ho se etsa. Etsang lintho le le lelapa. Ha ngoana oa hao a etsa ntho e itseng e ntle, leha e ka ba nyenyane hakae, potlakela ho mo babatsa ’me u thabe le eena.
BOTHATA BA BOBELI: U IKUTLOA U KHATHETSE EBILE HO SE NA MOTHO EO U KA BUANG LE EENA.
Ho hlokomela ngoana oa hao ea kulang, e ka ’na ea e-ba ntho e khathatsang haholo. Jenney, ’mè ea lulang New Zealand, o re: “Lilemo tse ’maloa ka mor’a hore ho fumanoe hore mora oa ka o na le lefu le mo holofalitseng mokokotlo, ke ne ke lula ke khathetse, ke lla ke sa khone le ho etsa mesebetsi ea ntlo.”
Bothata bo bong ke hore u ikutloa eka ha ho na motho eo u ka buang le eena. Ben o na le ngoana ea nang le lefu la ho nyebella mesifa le lefu le amang methapo ea kutlo. O re: “Batho ba bangata ba ke ke ba utloisisa hore na bophelo ba rōna bo joang.” U ka ’na ua lakatsa ho buisana le motho ea itseng. Empa ua fumana hore metsoalle ea hao e na le bana ba phetseng hantle. Joale ebe u ba leqe hore u ka ba bolella mathata a hao.
TLHAHISO: Kōpa thuso ’me u e amohele ha u e fuoa. Juliana ea qotsitsoeng pejana, o re: “Ka linako tse ling ’na le monna oa ka re tšaba ho kōpa thuso.” Leha ho le joalo, o phaella ka ho re: “Re ile ra hlokomela hore re hloka thuso ea batho ba bang. Ha batho ba bang ba re thusa, ha re ikutloe eka re lahlehile.” Haeba motsoalle ea haufi kapa setho sa lelapa se ithaopela ho lula le ngoana oa hao ’mokeng kapa sebokeng sa Bokreste, amohela thuso eo. “Motsoalle oa ’nete o lerato ka linako tsohle, ’me ke mor’abo motho ea tsoaletsoeng ha ho e-na le mahlomola.”—Liproverbia 17:17.
Itlhokomele ’meleng. Joalokaha ho hlokahala hore ambulense e ’ne e tšele peterole e le hore e tsoele pele ho nka bakuli, u lokela ho imatlafatsa ka ho ja hantle, ho ikoetlisa le ho phomola e le hore u ’ne u tsoele pele ho fa ngoana oa hao tlhokomelo eo a e hlokang. Javier, ea nang le ngoana ea sa khoneng ho tsamaea, o beha taba tjena: “Kaha mora oa ka ha a khone ho tsamaea, ke leka ho ja lijo tse ’matlafatsang, e le hore ke khone ho mo khanna ka setulo sa likooa.”
U ka fumana nako ea ho itlhokomela joang e le hore u phele hantle ’meleng? Batsoali ba bang ba chenchana ka ho hlokomela ngoana. Kahoo motsoali e mong a ka phomola kapa a iketsetsa mesebetsi e meng ea hae. Ho ka ’na ha e-ba thata, empa ho ka hlokahala hore u tlohele ho etsa lintho tseo e seng tsa bohlokoa e le hore u ka khona ho hlokomela bophelo ba hao. Empa Mayuri, e leng ’mè ea lulang India, o re: “Qetellong oa tloaela.”
Bua le motsoalle eo u mo tšepang. Esita le metsoalle ea hao e se nang bana ba kulang, e ka khona ho u tšelisa. U ka boela ua rapela Jehova Molimo. Na ho rapela ho ka thusa? Yazmin ea nang le bana ba babeli ba nang le lefu le bakang bothata ba tšilo ea lijo le le etsang hore ho be thata ho hema, o re: “Ka linako tse ling ho ba thata hoo ke utloang eka kea shoa ke ho bipetsana.” Empa o re: “Ke rapela Jehova e le hore nka imoloha le hore a mphe matla. Ebe ke ikutloa ke matlafetse.”—Pesaleme ea 145:18.
LEKA HO ETSA TJENA: Hlahloba seo u se jang, hore na ua ikoetlisa le hore na u robala nako e kae. Sheba hore na ke lintho life tseo e seng tsa bohlokoa tseo u ka li tlohelang e le hore u ka fumana nako ea ho itlhokomela ’meleng. U ka lula u feto-fetola tsela eo u etsang lintho ka eona ho latela litlhoko tsa hao.
BOTHATA BA BORARO: U TSOTELLA NGOANA EA KULANG HO FETA LITHO TSE LING TSA LELAPA LA HAO.
Ha ho e-na le ngoana ea kulang lapeng, seo se ka ama lijo tseo le li jang, libaka tseo le li etelang le nako eo batsoali ba e qetang le ngoana ka mong. Sena se ka etsa hore bana ba bang ba ikutloe ba sa tsotelloe. Ho feta moo, batsoali ba ka ameha haholo ka ho hlokomela ngoana ea kulang hoo ba ka iphumanang ba se ba hula ka thata lenyalong la bona. Lionel, ntate e mong ea lulang Liberia, o re: “Ka linako tse ling mosali oa ka o re o hlokomela mora oa rōna a le mong ’me ’na ha ke na taba le ngoana. Ke ikutloa eka ha a ntlhomphe ’me ka linako tse ling ke mo araba ka tsela e sa bontšeng mosa.”
TLHAHISO: E le hore u kholise bana ba bang ba hao hore ua ba tsotella, behella nako ka thōko e le hore le etse lintho tseo ba li thabelang. Jenney, ea qotsitsoeng pejana, o re: “Ka linako tse ling re etsetsa mora oa rōna e moholo ntho eo a e ratang, leha e le feela ho ja reschorenteng eo a e ratang.”
E le hore u sireletse lenyalo la hao, buisana le molekane oa hao ’me le rapele ’moho. Aseem, e leng ntate ea lulang India eo ngoana oa hae a nang le lefu la ho oa, o re: “Le hoja ka linako tse ling ’na le mosali oa ka re ikutloa re khathetse ebile re ferekane, re ipha nako ea ho lula fatše, re bue ’me re rapele hammoho. Hoseng ho hong le ho hong pele bana ba tsoha, re qeta nako re le ’moho re buisana ka temana e tsoang ka Bibeleng.” Banyalani ba bang ba buisana ba le bang pele ba robala. Ha le buisana moo le leng babeli feela ’me le rapela ka tieo, seo se tla matlafatsa lenyalo la lōna linakong tsa khatello e matla. (Liproverbia 15:22) Banyalani ba bang ba re: “Linako tse monate ka ho fetisisa tseo re li hopolang ke matsatsing ao ho neng ho le thata ka ’ona.”
LEKA HO ETSA TJENA: Babatsa bana ba bang ba hao ka thuso eo ba e fang ngoana ea kulang. Lula u ntse u bolella bana le molekane oa hao hore ua ba rata ’me ua ba ananela.
U SE KE UA LAHLA TŠEPO
Bibele e tšepisa hore haufinyane Molimo o tla felisa bokooa ba mefuta eohle le maloetse ’ohle a amang bana le batho ba baholo. (Tšenolo 21:3, 4) Ka nako eo, “ha ho moahi ea tla re: ‘Kea kula.’” *—Esaia 33:24.
Ho fihlela nako eo e fihla, u ka khona ho atleha ho hōlisa ngoana oa hao ea holofetseng ka katleho. Carlo le Mia, ba qotsitsoeng pejana, ba re: “Le se ke la nyahama ha ho bonahala eka lintho ha li tsamaee hantle. Nahanang ka lintho tse ngata tse ntle tseo ngoana oa lōna a khonang ho li etsa.”
^ ser. 3 Mabitso a fetotsoe sehloohong sena.
^ ser. 29 U ka bala ho eketsehileng ka seo Bibele e se tšepisang mabapi le bophelo bo botle bo phethahetseng, khaolong ea 3 ea buka ea Ha e le Hantle ke Eng Seo Bibele e se Rutang? e hatisoang ke Lipaki Tsa Jehova.
IPOTSE . . .
- Ke’ng seo ke se etsang hore ke ipoloke ke le matla ka hohle kamoo nka khonang ’meleng, maikutlong le kamanong ea ka le Molimo?
- Ke qetetse neng ho babatsa bana ba bang ba ka ka thuso ea bona?


text:
SEHLOMATHISO
Letsatsi la Kahlolo ke Eng?
U NAHANA hore Letsatsi la Kahlolo le tla ba joang? Batho ba bangata ba nahana hore batho ba libilione ba tla tlisoa ka pel’a terone ea Molimo ka bomong. Moo ba tla ahloloa ka bomong. Ba bang ba tla putsoa ka hore ba e’o phela ka thabo leholimong, ha ba bang bona ba tla ahloleloa ho hlokofatsoa ka ho sa feleng. Empa Bibele e hlalosa boemo bo fapaneng ka nako eo. Lentsoe la Molimo ha le hlalose nako eo e le e tšosang, empa le e hlalosa e le nako ea tšepo le tsosoloso.
Ho Tšenolo 20:11, 12, re bala kamoo moapostola Johanne a ileng a hlalosa Letsatsi la Kahlolo kateng: “Ka bona terone e khōlō e tšoeu le ea neng a lutse ho eona. Lefatše le leholimo tsa baleha ka pel’a hae, ’me ha lia ka tsa fumaneloa sebaka. Ka bona bafu, ba baholo le ba banyenyane, ba eme ka pel’a terone, ’me meqolo ea buloa. Empa moqolo o mong oa buloa; ke moqolo oa bophelo. Bafu ba ile ba ahloloa ka lintho tse ngotsoeng meqolong eo ho ea ka liketso tsa bona.” Moahloli ea hlalosoang moo ke mang?
Jehova Molimo ke eena Moahloli oa ho qetela oa moloko oa batho. Leha ho le joalo, ho na le motho eo a mo abetseng mosebetsi oa ho ahlola ka ho toba. Ho ea ka Liketso 17:31, moapostola Pauluse o ile a re Molimo “o behile letsatsi leo ka lona a rerang ho ahlola ka ho loka lefatše leo ho ahiloeng ho lona ka monna eo a mo behileng.” Moahloli enoa ea behiloeng ke Jesu Kreste ea tsositsoeng bafung. (Johanne 5:22) Empa Letsatsi la Kahlolo le qala neng? Le lelelele hakae?
Buka ea Tšenolo e bontša hore Letsatsi la Kahlolo le qala ka mor’a ntoa ea Armagedone, ha tsamaiso ea Satane e tla be e felisitsoe lefatšeng.* (Tšenolo 16:14, 16; 19:19-20:3) Ka mor’a Armagedone, Satane le bademona ba hae ba tla koalloa sekoting ka lilemo tse sekete. Ka nako eo, majalefa a 144 000 a leholimo e tla ba baahloli ’me a tla “busa e le marena le Kreste ka lilemo tse sekete.” (Tšenolo 14:1-3; 20:1-4; Baroma 8:17) Letsatsi la Kahlolo hase ketsahalo e potlakileng e nkang lihora tse 24 feela. Le tla nka lilemo tse sekete.
Nakong ea lilemo tse sekete, Jesu Kreste o tla “ahlola ba phelang le bafu.” (2 Timothea 4:1) “Ba phelang” e tla ba “bongata bo boholo” bo tla pholoha Armagedone. (Tšenolo 7:9-17) Moapostola Johanne o ile a boela a bona “bafu…ba eme ka pel’a terone” ea kahlolo. Joalokaha Jesu a tšepisitse, “ba mabitleng a khopotso ba tla utloa lentsoe la [Kreste] ’me ba tsoe” ho ’ona ka tsoho ea bafu. (Johanne 5:28, 29; Liketso 24:15) Empa batho baa bohle ba tla ahloloa ho itšetlehiloe ka eng?
Ho ea ka pono eo moapostola Johanne a bileng le eona, “meqolo [e ile] ea buloa,” ’me “bafu ba ile ba ahloloa ka lintho tse ngotsoeng meqolong eo ho ea ka liketso tsa bona.” Na meqolo ee ke tlaleho ea lintho tseo batho ba li entseng nakong e fetileng? Che, kahlolo ha e na ho itšetleha ka lintho tseo batho ba li entseng pele ba e-shoa. Re tseba seo joang? Bibele e re: “Ea shoeleng o hlakotsoe molato oa sebe sa hae.” (Baroma 6:7) Ka mantsoe a mang, ba tsositsoeng bafung ba qala khaolo e ncha. Ka hona e tlameha ebe meqolo eo e emela lintho tse ling tseo Molimo a batlang hore ba li etse. E le hore baphonyohi ba Armagedone le ba tsositsoeng bafung ba phele ka ho sa feleng, ba tla lokela ho mamela litaelo tsa Molimo, ho akarelletsa le lintho leha e le life tse ncha tseo Jehova a batlang hore ba li etse tseo a ka ’nang a li senola nakong ea lilemo tse sekete. Kahoo, batho ka bomong ba tla ahloloa ho latela seo ba se etsang nakong ea Letsatsi la Kahlolo.
Letsatsi la Kahlolo le tla fa batho ba libilione monyetla oo ba e-s’o ka ba e-ba le oona oa hore ba ithute thato ea Molimo ’me ba e etse. Sena se bolela hore ho tla etsoa mosebetsi o moholo oa ho ruta. Ha e le hantle, “ka sebele baahi ba naha e behang ba tla ithuta ho loka.” (Esaia 26:9) Empa hase bohle ba tla ikemisetsa ho etsa thato ea Molimo. Esaia 26:10 e re: “Le haeba ea khopo a ka bontšoa mohau, ho hang a ke ke a ithuta ho loka. O tla itšoara ka mokhoa o hlokang toka naheng ea ho loka ’me a ke ke a bona boemo bo phahameng ba Jehova.” Batho bana ba khopo ba tla timetsoa ka ho feletseng nakong ea Letsatsi la Kahlolo.—Esaia 65:20.
Qetellong ea Letsatsi la Kahlolo, baphonyohi ba tla “phela” ka ho feletseng e le batho ba phethahetseng. (Tšenolo 20:5) Kahoo Letsatsing la Kahlolo moloko oa batho o tla khutlisetsoa boemong bo phethahetseng ba qalong. (1 Bakorinthe 15:24-28) Ka mor’a moo ho tla ba le teko ea ho qetela. Satane o tla lokolloa teronkong ea hae ’me o tla lumelloa hore a leke ho khelosa moloko oa batho ka lekhetlo la ho qetela. (Tšenolo 20:3, 7-10) Ba tla mo hanyetsa ba tla thabela ho phethahala ho feletseng ha tšepiso ea Bibele e reng: “Ba lokileng ba tla rua lefatše, ba tla lula ho lona ka ho sa feleng.” (Pesaleme ea 37:29) E, Letsatsi la Kahlolo e tla ba tlhohonolofatso ho batho bohle ba tšepahalang!
* Mabapi le Armagedone, ka kōpo bona Insight on the Scriptures, Volume 1, leqepheng la 594-5, 1037-8, le khaolo ea 20 bukeng ea Rapela Molimo a le Mong Feela oa ’Nete, tseo ka bobeli li hatisitsoeng ke Lipaki Tsa Jehova.


text:
Na Molimo o Batla Hore Malumeli a Kopane?
“Na bolumeli boa re momahanya kapa boa re arola?” Potso eo e ile ea botsoa babali ba koranta ea The Sydney Morning Herald. Har’a batho ba ileng ba araba, ba bangata ba bona—e leng ba liphesente tse 89—ba nahana hore bolumeli bo arohanya batho.
LEHA ho le joalo, batho ba tšehetsang taba ea hore malumeli a lokela ho kopana, ha ba nahane joalo. Eboo Patel, eo e leng mothehi oa Mokhatlo oa Bacha oa ho Kopanya Malumeli, o re: “Ha ho na bolumeli bo sa khothalletseng batho ho qenehelana . . . , ho hlokomela tikoloho . . . , ho fana le ho amohelana.”
Ka sebele, Mabuddha, Mak’hatholike, Maprostanta, Mahindu, Mamosleme le batho ba bang ba bangata ba ’nile ba sebetsa ’moho ho loantša bofutsana, ho loanela litokelo tsa botho, ho loanela ho felisa liqhomane tsa fatše kapa ho ameha ka litaba tsa tikoloho. Malumeli a fapa-fapaneng a ’nile a ikopanya e le hore a leke ho utloisisana le ho khothatsana. Malumeli ana a keteka ho kopana ha ’ona le hoja a fapane ka hore a etse litšebeletso tsa ho khantša likerese, lithapelo, mekete ea ’mino le ka ho etsa lintho tse ling.
Na ho kopana ha malumeli ho ka felisa lintoa tse teng pakeng tsa malumeli? Na ho kopanya malumeli ke tsela eo Molimo a e sebelisang ho etsa hore lefatše e be sebaka se molemo?
NA RE KA LAHLA TUMELO E LE HORE HO BE LE BONNGOE?
O mong oa mekhatlo e meholo ka ho fetisisa oa ho kopanya malumeli o ithorisa ka hore litho tsa oona li emela malumeli a fapaneng a fetang 200 ’me o sebetsa linaheng tse 76. O bolela hore sepheo sa oona ke “ho khothalletsa hore malumeli a mamellane le ho sebelisana hammoho.” Leha ho le joalo, seo ha sea ka sa khoneha. Ka mohlala, ho latela bahlophisi, tokomane ea oona ea molao-motheo e ne e lokela ho ngoloa ka hloko e le hore o se ke oa khopisa malumeli a mangata a e saenneng. Hobane’ng? Lebaka le leng e ne e le hore ho ne ho e-na le ho se lumellane tabeng ea hore Molimo o lokela ho kenngoa tokomaneng eo na. Qetellong ho ile ha qojoa hore ho buuoe ka Molimo ka ho feletseng.
Haeba ho sa buuoe ka Molimo, na ho ba le tumelo e sa le habohlokoa? Mokhatlo o joalo, o fapana kae le mekhatlo e thusang batho ba hlokang ka lichelete? Ke kahoo mokhatlo ona oo ho sa tsoa buuoa ka oona o sa ipoleleng hore ke oa bolumeli empa e le “mokhatlo o khothalletsang tšebelisano-’moho.”
NA HO KHOTHALLETSA BATHO HO ETSA LINTHO TSE NTLE HO LEKANE?
Dalai Lama, motšehetsi ea hlaheletseng oa ho kopanngoa ha malumeli, o re: “Lithuto tsohle tse ka sehloohong tsa malumeli, li na le molaetsa o tšoanang: e leng hore batho ba ratane, ba be le kutloelo-bohloko ’me ba tšoarelane.” O phaella ka ho re: “Ntho ea bohlokoa ke hore re lokela ho bontša litšobotsi tsena letsatsi le letsatsi.”
Ke ’nete hore ke habohlokoa hore batho ba ratane, ba be le kutloelo-bohloko ’me ba tšoarelane. Ha Jesu a bua ka seo batho ba ’nileng ba se bitsa Molao oa Khauta, o ile a re: “Ka hona, lintho tsohle tseo le batlang hore batho ba le etse tsona, le lōna ka ho tšoanang le ba etse tsona.” (Matheu 7:12) Empa na ho ba le tumelo ea ’nete ke feela ho khothalletsa batho hore ba etse lintho tse molemo?
Ha moapostola Pauluse a bua ka batho ba mehleng ea hae ba neng ba ipolela hore ba sebeletsa Molimo, o ile a re: “Kea ba pakela hore ba chesehela Molimo; empa eseng ho ea ka tsebo e nepahetseng.” Bothata e ne e le eng? Pauluse o ile a re: ‘Ka lebaka la ho se tsebe ho loka ha Molimo, ba ne ba batla ho tiisa [ho loka] ha bona.’ (Baroma 10:2, 3) Ka lebaka la hore ba ne ba sa tsebe hore na Molimo o ne a batla hore ba etse’ng, ruri cheseho le tumelo ea bona e ne e le tsa lefeela.—Matheu 7:21-23.
BIBELE E RE’NG KA HO KOPANYA MALUMELI?
Jesu o ile a re: “Ho thaba ba nang le khotso.” (Matheu 5:9) Jesu o ne a phela tumellanong le lintho tseo a neng a li ruta ka hore a khothalletse batho hore ba be le khotso le ho isetsa batho ba tsoang malumeling a fapaneng molaetsa oa khotso. (Matheu 26:52) Batho ba ileng ba amohela molaetsa oo ba ile ba ba le tlamahano e matla ea lerato. (Bakolose 3:14) Empa na morero oa Jesu e ne e le feela ho kopanya batho ba tsoang limelong tse fapaneng e le hore ba phelisane ka khotso? Na o ile a kopanela le batho ba bang malumeling a bona?
Baeta-pele ba bolumeli ba Bafarisi le ba Basaduse ba ne ba hanyetsa Jesu ka bohale—ba bile ba batla ho mo bolaea. Jesu o ile a etsa’ng? O ile a laela barutuoa ba hae a re: “Ba tloheleng. Ke batataisi ba foufetseng.” (Matheu 15:14) Jesu ha aa ka a kopanela bolumeli le batho ba joalo.
Hamorao, ho ile ha thehoa phutheho ea Bokreste Korinthe, Greece—e leng motse o neng o tsebahala ka hore o na le malumeli a fapa-fapaneng. Bakreste ba lulang moo ba ne ba lokela ho etsa’ng? Moapostola Pauluse o ile a ba bontša ka ho hlaka hore ba ne ba sa lokela ho kopanela le batho ba bang borapeling ba bona, ha a ne a re: “Le se ke la kena jokong e sa lekaneng hammoho le ba sa lumelang.” Hobane’ng? Pauluse o ile a re: “Ho na le tumellano efe pakeng tsa Kreste le Beliale [kapa Satane]? Kapa motho ea tšepahalang o na le kabelo efe le ea sa lumelang?” Eaba o fana ka keletso ena: “Ka hona tsoang har’a bona, ’me le ikarole.”—2 Bakorinthe 6:14, 15, 17.
Ho hlakile hore Bibele ha e lumellane le ho kopanya malumeli. Empa u ka ’na ua ipotsa, ‘Joale ke joang batho ba ka bang bonngoeng e le kannete?’
HO BA LE BONNGOE BA SEBELE
International Space Station—e leng sathalaete e hlollang e potolohang sepakapakeng—e ile ea kopaneloa ke lichaba tse ka bang 15 e le hore e hahoe. U ka inahanela feela hore na mosebetsi ona o ne ka etsoa joang haeba lichaba tsena li sa ka tsa lumellana ka polane e lokelang ho sebelisoa.
Ke sona se etsahalang ka mekhatlo ea kajeno e kopanyang malumeli. Le hoja e buella tšebelisano-’moho le hore batho ba hlomphane, ha e khone ho lumellana hore na e ka sebelisa polane efe ea ho haha tumelo. Ka lebaka leo, ho hang ha e lumellane litabeng tsa boitšoaro le lithutong tsa bolumeli.
Bibele e na le melao ea Molimo e tšoanang le polane. Re ka phela ho latela seo Bibele e se buang. Batho ba amohetseng seo Bibele e se rutang, ba hlōtse khethollo ea morabe le ea bolumeli ’me ba ithutile ho sebetsa hammoho ka khotso le bonngoe. Ha Molimo a bolela sena esale pele, o ile a re: “Ke tla etsa hore lichaba li fetohele puong e hloekileng, e le hore kaofela ha tsona li ipiletse lebitsong la Jehova, e le hore li mo sebeletse ka mahetla a bapileng.” Ntho e kopanyang batho ke hore ba bue ‘puo e hloekileng,’ e leng melao eo Molimo a batlang hore batho ba mo rapelang ba e latele.—Sofonia 3:9; Esaia 2:2-4.
Lipaki Tsa Jehova li u mema ka mofuthu hore o tle Holong ea ’Muso e haufi le moo u lulang teng e le hore u iponele khotso e tsotehang le bonngoe tse teng har’a tsona.—Pesaleme ea 133:1.


text:
SE KA THUSANG LELAPA | LENYALO
Kamoo le ka Khaotsang ho Ngangisana
BOTHATA
Na uena le molekane oa hao le sitoa ho buisana le khobile matšoafo? Na hangata u ikutloa u tšoenyehile hobane u sa kholiseha hore na seo u se buang se tla halefisa molekane oa hao ebe lea ngangisana?
Haeba ho joalo, kholiseha hore maemo a ka ntlafala. Empa pele, u lokela ho tseba hore na ke hobane’ng ha uena le molekane oa hao le ngangisana hakana.
SE ETSANG HORE LE NGANGISANE
Ho se utloisisane.
Mosali ea bitsoang Jillian * oa lumela: “Ka linako tse ling ke bua ntho e itseng ho monna oa ka ’me ke e bue ka tsela eo ke neng ke sa ikemisetsa ho e bua ka eona. Kapa ke kholisehe hore ke mo boleletse ntho itseng, athe ha e le hantle ke ne ke mpa ke lora!”
Maikutlo a sa tšoaneng.
Ho sa tsotellehe hore na le tšoanelana hakae le molekane oa hao, le ke ke la ba le maikutlo a tšoanang linthong tse ling. Hobane’ng? Hobane ha ho na batho ba babeli ba tšoanang hantle—’me seo se ka etsa hore lenyalo e be le thahasellisang kapa ha baka mathata. Ho banyalani ba bangata, seo se baka mathata.
Ho hloka mohlala o motle.
Mosali ea bitsoang Rachel o re: “Batsoali ba ka ba ne ba lula ba ngangisana ’me ba buisana ka tsela e sa bontšeng tlhompho, kahoo ha ke nyaloa ke ile ka buisa monna oa ka ka tsela eo ’Mè a neng a buisa Ntate ka eona. Ke ne ke sa ithuta ho bontša tlhompho.”
Se hlileng se bakang bothata.
Hangata banyalani ba ka ngangisana ka ntho e itseng, empa ha e le hantle ba tseka ntho e ’ngoe e fapaneng. Ka mohlala, ha ba qala ho qabana ’me e mong a re, “U lula u siuoa ke nako!” e ka ’na eaba ho tletleba hoo ha ho bakoe ke taba ea ho tšoara nako, empa molekane e mong o ikutloa a tšoeroe ka tsela e sa bontšeng ho nahanela.
Ho sa tsotellehe hore na lebaka ke lefe, ha le lula le ngangisana, seo se ka ’na sa ama bophelo ba lōna hampe kapa sa etsa hore le qetelle le hlalana. Joale, le ka etsa’ng hore le khaotse ho ngangisana?
SEO LE KA SE ETSANG
Ntho e ka sehloohong e ka etsang hore le khaotse ho ngangisana, ke ho tseba lintho tse etsang hore le ngangisane. Ha uena le molekane oa hao le se le theotse maikutlo, lekang ho etsa lintho tse latelang.
1. E mong le e mong oa lōna o lokela ho ngola leqepheng la hae taba eo le sa tsoa ngangisana ka eona. Ka mohlala, monna a ka ’na a ngola a re, “U ile ua qeta letsatsi lohle le metsoalle ea hao ’me ua seke ua ntetsetsa ho mpolella hore na u hokae.” Mosali a ka ’na a ngola a re, “U ile ua halefa hobane ke qetile nako le metsoalle ea ka.”
2. Le ikemiselitse ho mamelana, buisanang ka lintho tse latelang: Na taba ee e ne e tebile hakaalo? Na re ka be re ile ra e hlokomoloha? Maemong a mang, ho ka ba molemo hore le amohele hore ha le lumellane ka taba e itseng ’me le koahele taba eo ka lerato.—Molao-motheo oa Bibele: Liproverbia 17:9.
Haeba uena le molekane oa hao le etsa qeto ea hore taba eo ke ntho e sa reng letho, kōpang tšoarelo ’me le se hlole le buisana ka eona.—Molao-motheo oa Bibele: Bakolose 3:13, 14.
Haeba ho bonahala eka taba eo e tebile ho e mong oa lōna, fetelang mohatong o latelang.
3. Ngola hore na u ne u ikutloa joang ha le ne le ngangisana, ’me u kōpe molekane oa hao hore le eena a etse se tšoanang. Ka mohlala, monna a ka ’na a ngola a re, “Ke ile ka nahana hore u thabela ho ba le metsoalle ea hao ho feta ho ba le ’na.” Mosali a ka ’na a ngola a re, “Ke ile ka ikutloa eka u ntšoara joaloka ngoana ea lokelang ho bolella ntate oa hae hore na o ea hokae.”
4. Fapanyetsanang maqephe, ’me le bale lintho tseo le li ngotseng. Ke eng seo molekane oa hao a neng a tšoenyehile haholo ka sona ha le ne le ngangisana? Buisanang ka hore na le ka be le entse eng ho lokisa bothata boo le sa ngangisane.—Molao-motheo oa Bibele: Liproverbia 29:11.
5. Buisanang ka hore na le ithutile eng ka ho sebelisa litlhahiso tsena. Le ka sebelisa lintho tseo le ithutileng tsona joang hore le rarolle mathata kapa le qobe ho ngangisana nakong e tlang?
^ ser. 7 Mabitso a fetotsoe.


text:
540 listings for
Business Consulting in Pietermaritzburg, KwaZulu Natal
Upper Floor 21 Roger De Klerk Drive, M' Kodeni Pietermaritzburg, Kwazulu Natal
PYTRON CAPITAL pytron was established in the year 1998, operating in the information technology sector and focusing particularly in systems integration, systems support and systems training development labour broking business consulting supply chain dell south africa Development Consulting-Training Development-Business Support-Information Management-Information Technology
www.pytron.co.za
Coaching for Excellence has been providing Leadership and Personal Development seminars and workshops to a wide and diverse range of leaders, for the last 6 years. The approach is a holistic one where the leader as unique individual is encouraged to focus on his/her talents. Up to date leadership … Business Coaching-Leadership Training-Coaching-Life skills-Leadership
9 Hazel Road Pietermaritzburg, Kwazulu Natal
Consulting
122 Jabu Ndlovu Street Pietermaritzburg, Kwazulu Natal
42 Bulman Road Pietermaritzburg, Kwazulu Natal
Block C 21 Cascades Crescent Pietermaritzburg, Kwazulu Natal
Shop 2 And 3 3 Cosmos Road Pietermaritzburg, Kwazulu Natal
Wernst And Young House Pietermaritzburg, Kwazulu Natal
219 Berg Street Pietermaritzburg, Kwazulu Natal
1 Globe Road Pietermaritzburg, Kwazulu Natal
95 Boom Street Pietermaritzburg, Kwazulu Natal
Security
6a Shortts Retreat Road Pietermaritzburg, Kwazulu Natal
Block B Deloitte House Pietermaritzburg, Kwazulu Natal
29 Moosa Road Pietermaritzburg, Kwazulu Natal
Cleaning Services
295a Greyling Street Pietermaritzburg, Kwazulu Natal
165 Pietermaritz Street Pietermaritzburg, Kwazulu Natal
37 Macleroy Road Pietermaritzburg, Kwazulu Natal
Hiltops Office Block A 73 Villiers Drive Pietermaritzburg, Kwazulu Natal
5 Haveloch Heath 44 Hesketh Drive Pietermaritzburg, Kwazulu Natal
247 Boom Street Pietermaritzburg, Kwazulu Natal
1 Edmund Place Pietermaritzburg, Kwazulu Natal
303 Pietermaritz Street Pietermaritzburg, Kwazulu Natal
9 Emmett Crescent Pietermaritzburg, Kwazulu Natal
122 Bayat Road Pietermaritzburg, Kwazulu Natal
7 12th Av Pietermaritzburg, Kwazulu Natal
First Floor Allied Building Pietermaritzburg, Kwazulu Natal
6 Legion Road Pietermaritzburg, Kwazulu Natal
165 Pietermaritz Street Pietermaritzburg, Kwazulu Natal
332 Prince Alfred Street Pietermaritzburg, Kwazulu Natal
9 Anne Stafford Drive Pietermaritzburg, Kwazulu Natal
Victoria Centre Pietermaritzburg, Kwazulu Natal
5 Boom Street Pietermaritzburg, Kwazulu Natal
91 Paradise Drive Pietermaritzburg, Kwazulu Natal
39 Victoria Rd Pietermaritzburg, Kwazulu Natal
The Gables Unit 27 33 Poinsentia Road Pietermaritzburg, Kwazulu Natal
25 Deanside Road Pietermaritzburg, Kwazulu Natal
146 Jabu Ndlovu Street Pietermaritzburg, Kwazulu Natal
4 Dennis Road Pietermaritzburg, Kwazulu Natal
12 Kardivel Road Pietermaritzburg, Kwazulu Natal
Security Services
15 Chutney Lane Pietermaritzburg, Kwazulu Natal


text:
Na le Amohela Phekolo ea Lingaka?
E, Lipaki Tsa Jehova li amohela meriana le ho phekoloa ke lingaka. Le hoja re leka ho hlokomela ’mele ea rōna, ka linako tse ling re “hloka ngaka.” (Luka 5:31, Easy-to-Read Version) Ha e le hantle, joaloka Mokreste oa lekholong la pele Luka, Lipaki tse ling tsa Jehova ke lingaka.—Bakolose 4:14.
Leha ho le joalo, mekhoa e meng ea phekolo e khahlanong le melao-motheo ea Bibele ’me ha re e amohele. Ka mohlala, ha re amohele tšelo ea mali hobane Bibele ha e lumelle batho ho ja mali. (Liketso 15:20) Ka ho tšoanang, Bibele e hanela batho ho sebelisa mekhoa ea phekolo e amanang le boloi.—Bagalata 5:19-21.
Leha ho le joalo, mefuta e mengata ea phekolo ha e khahlanong le melao-motheo ea Bibele. Kahoo, motho o lokela ho iketsetsa qeto. Paki e ’ngoe e ka ’na ea khetha ho amohela moriana kapa phekolo e itseng, empa e ’ngoe ea khetha ho phekoloa ka tsela e fapaneng.—Bagalata 6:5.


text:
Maikutlo a Hao ke Afe ka Bibele?
Na ke . . .
buka ea bahlalefi?
buka ea litšōmo le lipale?
kapa ke Lentsoe la Molimo?
BIBELE EONA E RE’NG?
“Lengolo lohle le bululetsoe ke Molimo.”—2 Timothea 3:16, Phetolelo ea Lefatše le Lecha.
HO TSEBA SEE HO KA U THUSA JOANG?
U ka fumana likarabo lipotsong tse re tšoenyang bophelong.—Liproverbia 2:1-5.
U ka fumana tataiso e molemo bophelong ba letsatsi le letsatsi.—Pesaleme ea 119:105.
U ka ba le tšepo ea sebele ka bokamoso.—Baroma 15:4.
NA KA SEBELE RE KA LUMELA SEO BIBELE E SE BUANG?
E, bonyane ka mabaka a mararo:
E lumellana ka tsela e hlollang. Bibele e ngotsoe ka lilemo tse fetang 1 600, ke batho ba ka bang 40. Ba bangata ba bona ba ne ba sa tsebane. Leha ho le joalo, Bibele e ea lumellana, e-na le sehlooho se le seng se seholo!
E tlalehile histori ka botšepehi. Bo-rahistori ba atisa ho se bolele ha lichaba tsa habo bona li hlōtsoe. Empa bangoli ba Bibele bona ba tlalehile ka botšepehi liphoso tseo ba li entseng le tse entsoeng ke sechaba sa habo bona.—2 Likronike 36:15, 16; Pesaleme ea 51:1-4.
Boprofeta bo ka tšeptjoang. Bibele e ile ea bolela lilemo tse ka bang 200 esale pele ka ho timetsoa ha motse oa boholo-holo oa Babylona. (Esaia 13:17-22) E ile ea bolela mokhoa oo Babylona e neng e tla timetsoa ka oona, esita le lebitso la motho ea neng a tla e hapa!—Esaia 45:1-3.
Lintho tse ling tse ngata tseo Bibele e li profetileng le tsona li phethahetse hantle ka tsela eo li neng li boletsoe ka eona. Empa na see hase sona seo re ka se lebellang ka Lentsoe la Molimo? —2 Petrose 1:21.
U KA ’NA UA IPOTSA
Lentsoe la Molimo le ka ntlafatsa bophelo ba hao joang?
Bibele e araba potso ena ho ESAIA 48:17, 18 le ho 2 TIMOTHEA 3:16, 17.


text:
Sehopotso sa Lefu la Jesu
U mengoa ka mofuthu hore u tl’o ikhopotsa lefu la Jesu le rōna. Fumana sebaka seo ho kopaneloang ho sona haufi le moo u leng teng.
Ua Mengoa
Bosiu ba pele Jesu a e-shoa, o ile a laela barutuoa ba hae hore ba lule ba hopola sehlabelo seo a neng a le haufi le ho se etsa. O ile a re ho bona: “Le ’ne le etse sena ho nkhopola.”
Ka 2014, sehopotso sa lefu la Jesu se tla ba ka Mantaha oa la 14 April, ka mor’a hore letsatsi le likele. Lipaki Tsa Jehova li mema uena, lelapa la hao le metsoalle ea hao hore le be teng mantsiboeeng ao le tl’o mamela puo e khutšoanyane e hlalosang hore na ke hobane’ng ha lefu la Jesu le le bohlokoa hakana.
Ketsahalo ena e tla tšoareloa sebakeng se haufi le moo u lulang teng.


text:
Na U ka Thabela ho Tseba ’Nete?
’NETE mabapi le eng? Mabapi le tse ling tsa lipotso tsa bohlokoa ka ho fetisisa tseo batho ba kileng ba li botsa. Mohlomong u kile ua ipotsa lipotso tse kang tsena:
- Na ruri Molimo oa re tsotella?
- Na lintoa le mahlomola li tla ke li fele?
- Ho etsahala’ng ka rōna ha re e-shoa?
- Na ho na le tšepo leha e le efe ka bafu?
- Nka rapela Molimo joang e le hore a ’mamele?
- Nka fumana thabo joang bophelong?
U ka fumana likarabo tsa lipotso tsee hokae? Haeba u ne u ka ea laebraring kapa mabenkeleng a libuka, mohlomong u ne u tla fumana libuka tse likete tse reng li ka araba lipotso tseo. Leha ho le joalo, hangata libuka tsena lia hanyetsana. Tse ling tsona ekare lia utloahala ka nakoana empa kapele-pele boitsebiso ba tsona bo siuoa ke nako ebe lia nchafatsoa kapa li nkeloa sebaka ke tse ling.
Leha ho le joalo, ho na le buka e ’ngoe e nang le likarabo tse ka tšeptjoang. Ke buka e buang ’nete. Ha Jesu Kreste a rapela Molimo, o ile a re: “Lentsoe la hao ke ’nete.” (Johanne 17:17) Kajeno rea tseba hore Lentsoe leo ke Bibele e Halalelang. Maqepheng a latelang, u tla fumana tlhaloso e khutšoanyane ea likarabo tsa Bibele tse hlakileng le tse nepahetseng tsa lipotso tse ka holimo.
Na Ruri Molimo oa re Tsotella?
LEBAKA LEO KA LONA HO BOTSOANG POTSO ENA: Re phela lefatšeng le tletseng bokhopo le bileng le hlokang toka. Malumeli a mangata a ruta hore ha re hlaheloa ke mahlomola, seo ke thato ea Molimo.
SEO BIBELE E SE RUTANG: Le ka mohla Molimo a ke ke a baka bokhopo. Jobo 34:10 e re: “Ho ke ho be hōle le Molimo oa ’nete hore a sebetse bokhopo, le hore Ea Matla ’Ohle a sebetse ka mokhoa o hlokang toka!” Molimo o na le morero o bontšang hore o rata batho. Ke ka lebaka leo Jesu a ileng a re ruta hore ha re rapela re re: “Ntat’a rōna ea maholimong…’muso oa hao o ke o tle. Thato ea hao e ke e etsahale lefatšeng, joalokaha e etsahala leholimong.” (Matheu 6:9, 10) Molimo o re tsotella haholo hoo a ileng a ba a tela ntho e khōlō ka ho fetisisa e le hore a phethahatse morero oa hae.—Johanne 3:16.
Sheba le Genese 1:26-28; Jakobo 1:13; le 1 Petrose 5:6, 7.
Na Lintoa le Mahlomola li Tla ke li Fele?
LEBAKA LEO KA LONA HO BOTSOANG POTSO ENA: Lintoa li bolaea batho ba bangata ka tsela e tšabehang. Kaofela ha rōna re kile ra utloisoa bohloko ke mahlomola.
SEO BIBELE E SE RUTANG: Molimo o bolela esale pele hore o tla tlisa khotso lefatšeng lohle. Tlas’a ’Muso oa hae o tla busa o le leholimong, batho “ha ba sa tla hlola ba ithuta ntoa.” Ho e-na le hoo, ba tla “tea lisabole tsa bona hore e be mehoma.” (Esaia 2:4) Molimo o tla felisa ho hloka toka le mahlomola ’ohle. Bibele e re tšepisa hore: “[Molimo] o tla hlakola meokho eohle mahlong a bona, lefu ha le sa tla hlola le e-ba teng, ’me ho siama kapa ho bokolla kapa bohloko ha li sa tla hlola li e-ba teng. Lintho tsa pele [tse akarelletsang ho hloka toka le mahlomola a teng kajeno] li fetile.”—Tšenolo 21:3, 4.
Sheba le Pesaleme ea 37:10, 11; 46:9; le Mikea 4:1-4.
Ho Etsahala’ng ka Rōna ha re E-shoa?
LEBAKA LEO KA LONA HO BOTSOANG POTSO ENA: Malumeli a mangata lefatšeng a ruta hore ho na le ntho e ’ngoe ka hare ho motho e tsoelang pele ho phela ha a se a shoele. A mang a lumela hore bafu ba ka ntša batho ba phelang kotsi kapa hore Molimo o otla batho ba khopo ka hore ba hlokofatsoe ka ho sa feleng mollong oa lihele.
SEO BIBELE E SE RUTANG: Ha motho a shoa, o khaotsa ho ba teng. Moeklesia 9:5 e re: “Ba shoeleng, ho hang ha ba tsebe letho.” Kaha ha ho letho leo bafu ba le tsebang, leo ba le utloang, le leo ba le hlokomelang, ba ke ke ba ntša batho ba phelang kotsi—kapa ba ba thusa.—Pesaleme ea 146:3, 4.
Sheba le Genese 3:19 le Moeklesia 9:6, 10.
Na ho na le Tšepo Leha e le Efe ka Bafu?
LEBAKA LEO KA LONA HO BOTSOANG POTSO ENA: Re rata ho phela ebile re batla ho thabela bophelo hammoho le baratuoa ba rōna. Ka tlhaho re labalabela hore re boele re bone baratuoa ba rōna ba shoeleng.
SEO BIBELE E SE RUTANG: Boholo ba batho ba shoeleng ba tla tsosoa. Jesu o ile a tšepisa hore “ba mabitleng a khopotso ba tla utloa lentsoe la hae ’me ba tsoe.” (Johanne 5:28, 29) Tumellanong le morero oa Molimo oa tšimolohong, batho ba tla tsosoa ba tla fumana monyetla oa ho phela lefatšeng la paradeise. (Luka 23:43) Bokamoso bona boo re bo tšepisitsoeng bo akarelletsa hore batho ba mamelang ba tla phela bophelo bo phethahetseng ka ho sa feleng. Bibele e re: “Ba lokileng ba tla rua lefatše, ba tla lula ho lona ka ho sa feleng.”—Pesaleme ea 37:29.
Sheba le Jobo 14:14, 15; Luka 7:11-17; le Liketso 24:15.
Nka Rapela Molimo Joang e le Hore a ’Mamele?
LEBAKA LEO KA LONA HO BOTSOANG POTSO ENA: Hoo e ka bang malumeling ’ohle batho baa rapela. Leha ho le joalo, ba bangata ba nahana hore lithapelo tsa bona ha li arajoe.
SEO BIBELE E SE RUTANG: Jesu o ile a re ruta hore re se ke ra pheta-pheta mantsoe a le mang ha re rapela. O itse: “Ha u rapela, u se ke ua pheta-pheta lintho tse tšoanang.” (Matheu 6:7) Haeba re batla hore Molimo a mamele lithapelo tsa rōna, re lokela ho rapela ka tsela eo a e amohelang. E le hore re etse seo, re lokela ho ithuta hore na thato ea Molimo ke efe ebe re rapela ka tsela e lumellanang le eona. Johanne oa Pele 5:14 e re: “Ho sa tsotellehe hore na ke eng eo re e kōpang ho ea ka thato ea hae, [Molimo] oa re utloa.”
Sheba le Pesaleme ea 65:2; Johanne 14:6, 14; le 1 Johanne 3:22.
Nka Fumana Thabo Joang Bophelong?
LEBAKA LEO KA LONA HO BOTSOANG POTSO ENA: Batho ba bangata ba lumela hore ba tla fumana thabo haeba ba e-na le chelete, ba tumme ba bile ba le batle. Empa, le hoja ba lelekisa lintho tse joalo, ba ntse ba sitoa ho fumana thabo.
SEO BIBELE E SE RUTANG: Jesu o ile a bontša hore na ntho ea bohlokoa e tlisang thabo ke efe ha a re: “Ho thaba ba elang hloko tlhoko ea bona ea moea.” (Matheu 5:3) Re ka fumana thabo ea ’nete haeba feela re nka mehato ea ho fumana ntho ea bohlokoa ka ho fetisisa eo re e hlokang—e leng ho tseba ’nete mabapi le Molimo le merero ea hae. ’Nete eo e fumanoa ka Bibeleng. Ho tseba ’nete eo ho ka re thusa hore re lemohe hore na ke lintho life tseo e hlileng e leng tsa bohlokoa—le hore na ke lintho life tseo e seng tsa bohlokoa. Ha re lumella ’nete ea Bibele hore e re tataise linthong tseo re li etsang le liqetong tsa rōna, re tla phela bophelo bo nang le morero.—Luka 11:28.
Sheba le Liproverbia 3:5, 6, 13-18 le 1 Timothea 6:9, 10.
Re hlahlobile ka bokhutšoanyane feela hore na Bibele e araba lipotso tsena tse tšeletseng joang. Na u batla ho tseba lintho tse ling hape? Haeba u e mong oa ba “elang hloko tlhoko ea bona ea moea,” ha ho pelaelo hore u batla ho tseba lintho tse ling. Mohlomong u ipotsa lipotso tse ling tse kang tsena: ‘Haeba Molimo oa re tsotella, ke hobane’ng ha a lumeletse hore ho be le bokhopo bo bongata hakaale le mahlomola historing eohle ea batho? Nka ntlafatsa bophelo ba lelapa la ka joang?’ Bibele e araba lipotso tsena le tse ling tse ngata ka tsela e qaqileng le e khotsofatsang.
Leha ho le joalo, kajeno batho ba bangata ba leqe ho hlahloba Bibele. Ba e nka e le buka e khōlō eo ka linako tse ling ho leng thata ho e utloisisa. Na u ka thabela ho thusoa hore u fumane likarabo ka Bibeleng? Lipaki Tsa Jehova li ka u fa lintho tse peli tse ka u thusang.
Ea pele ke buka e reng Ha e le Hantle ke Eng Seo Bibele e se Rutang?, e reretsoeng ho thusa batho ba maphathaphathe hore ba hlahlobe tsela e hlakileng eo ka eona Bibele e arabang lipotso tsa bohlokoa. Ea bobeli ke lenaneo la thuto ea lehae ea Bibele e sa lefelloeng. E mong oa Lipaki Tsa Jehova ea lulang haufi le uena, ea tšoanelehang ho ruta Bibele, a ka tla lapeng la hao kapa sebakeng se seng se loketseng a ba a qeta nako e khutšoanyane a tšohla Bibele le uena beke e ’ngoe le e ’ngoe, a sa u lefise. Lenaneo lena le se le tsoetse batho ba limilione molemo lefatšeng ka bophara. Ka thabo, ba bangata ba bona ba entse qeto e reng: “Ke fumane ’nete!”
Ha ho letlotlo le leholo ho feta lena leo motho a ka le fumanang. ’Nete ea Bibele e re tšoasolla litumela-khoeleng, pherekanong le tšabong e tepeletsang. E re fa tšepo, e etsa hore re be le morero re be re lule re thabile. Jesu o ile a re: “Le tla tseba ’nete, ’me ’nete e tla le lokolla.”—Johanne 8:32.


text:
MOLULA-QHOOA FEBRUARY 2014
Ntoa e Ileng ea Fetola Lefatše
Ke hobane’ng ha Ntoa ea Pele ea Lefatše e ile ea ferekanya lefatše hakaale? Na ho na le seo likarabo li se senolang ka bokamoso ba rōna?
Ntoa e Ileng ea Fetola Lefatše
Ke joang ntoa ea pele ea lefatše, e boetseng e bitsoang “Ntoa e Khōlō,” e ileng ea fetola lefatše ka tsela e ntseng e re ama esita le kajeno?
Senokoane se Hlohlelletsang Ntoa le Mahlomola
Bibele e amahanya ntoa e ileng ea e-ba leholimong le ntoa ea lefatše le mathata a lefatšeng joang?
“Tšepiso ea Lefatše la Paradeise e Fetotse Bophelo ba Ka”
Lintho tsa bohlokoa bophelong ba Ivars Vigulis e ne e le botumo le monyaka oa mabelo a lithuthuthu. Linnete tsa Bibele li ile tsa mo ama joang?
Re U Lome Tsebe?
Lekhala le neng le sebelisoa mehleng ea Bibele e ne e le lefe? Ke linyehelo tsa mofuta ofe tse neng li amoheleha tempeleng e Jerusalema?
Ke Hobane’ng ha Molimo a Lumella Hore Batho ba Matla ba Hatelle ba Fokolang?
Bibele e re hlalosetsa maikutlo a Molimo ka khatello hona joale le hore na o tla etsa’ng ka eona nakong e tlang.
O Ile a Mamella ha a ne a Tšoaroa ka ho Hloka Toka
Na u kile ua tšoaroa ka ho hloka toka? Na u labalabela ho bona ha Molimo a lokisa lintho? Ithute kamoo u ka etsisang Elia ea tšepahalang kateng.
Lipotso Tsa Bibele Lia Arajoa
Na ho na le bopaki ba hore Bibele e tsoa ho Molimo? E ngotsoe joang?
Lintho Tse Ling Tse Fumanehang Inthaneteng
Khotso ea Lefatše—Ke Hobane’ng ha e sa Finyelloe?
Boiteko ba batho ba ho tlisa khotso bo hlōlehile. Nahana ka mabaka a ’maloa.


text:
Yunivesithi dza Afurika Tshipembe
Afurika Tshipembe hu na yunivesithi dza fumbili-ina (24). Yunivesith dza hone ndi tevhelaho:
Yunivesithi dza tshikale[edit]
- Yunivesithi ya Cape Town, (Cape Town)
- Yunivesithi ya Fort Hare, (Alice)
- Yunivesithi ya Free State, (Bloemfontein)
- Yunivesithi ya KwaZulu-Natal, (Durban, Pietermaritzburg, Pinetown, Westville)
- Yunivesithi ya Limpopo, (Polokwane, Ga-Rankuwa)
- Yunivesithi ya Devhula Vhukovhela, (Mafikeng, Mankwe, Potchefstroom, Vanderbijlpark)
- Yunivesithi ya Pretoria, (Pretoria)
- Yunivesithi ya Rhodes, (Grahamstown)
- Yunivesithi ya Stellenbosch, (Stellenbosch)
- Yunivesithi ya Kapa Vhukovhela, (Cape Town)
- Yunivesithi ya Witwatersrand, (Johannesburg)
Yunivesithi dza zwothe[edit]
- Yunivesithi ya Johannesburg, (Johannesburg)
- Yunivesithi ya Nelson Mandela, (Port Elizabeth)
- Yunivesithi ya Afurika Tshipembe, (Pretoria)
- Yunivesithi ya Venḓa, (Thohoyanḓou)
- Yunivesithi ya Walter Sisulu, (Buffalo City, Butterworth, Mthatha, Queenstown)
- Yunivesithi ya haZulu, (Empangeni)
Yunivesithi dza thekhenoḽodzhi[edit]
- Cape Peninsula Yunivesithi ya Thekhenoḽodzhi, (Bellville, Cape Town)
- Central Yunivesithi ya Thekhenoḽodzhi, (Bloemfontein, Welkom)
- Durban Yunivesithi ya Thekhenoḽodzhi, (Durban, Pietermaritzburg)
- Mangosuthu Technikon, (Durban)
- Tshwane Yunivesithi ya Thekhenoḽodzhi, (Pretoria)
- Vaal Yunivesithi ya Thekhenoḽodzhi, (Vanderbijlpark)


text: 46 Tumellanong le hoo Iseraele le bohle ba hae ba tloha ’me ba fihla Beerseba,+ eaba o hlabela Molimo oa ntat’ae Isaka mahlabelo.+2 Joale Molimo a bua le Iseraele liponong tsa bosiu a re:+ “Jakobo, Jakobo!” eaba o re: “Ke ’na enoa!”+3 Eaba o tsoela pele ho re: “Ke ’na Molimo oa ’nete,+ Molimo oa ntat’ao.+ U se ke ua tšaba ho theohela Egepeta, etsoe ke tla u etsa sechaba se seholo hona teng.+4 Ke tla theohela le uena Egepeta ’me ruri ke tla boela ke u nyolle teng;+ ’me Josefa o tla beha letsoho mahlong a hao.”+5 Ka mor’a moo Jakobo a tloha Beerseba, ’me bara ba Iseraele ba palamisa ntat’a bona Jakobo le bana ba bona ba banyenyane le basali ba bona likoloing tseo Faro a li rometseng hore ba mo tsamaise ka tsona.+6 Ho ekelletsa moo, ba nka mehlape ea bona le thepa, eo ba e bokeletseng naheng ea Kanana.+ Qetellong ba kena Egepeta, Jakobo hammoho le bana bohle ba hae.7 A tla le bara ba hae le bara ba bara ba hae, barali ba hae le barali ba bara ba hae, esita le bana bohle ba hae, Egepeta.+8 Ana ke mabitso a bara ba Iseraele ba keneng Egepeta:+ Jakobo le bara ba hae: Letsibolo la Jakobo e ne e le Rubene.+9 Bara ba Rubene e ne e le Hanoke le Palu le Hezrone le Karmi.+10 Bara ba Simeone+ e ne e le Jemuele le Jamine le Ohade le Jakine+ le Zohare le Shaule+ mora oa mosali oa Mokanana.11 Bara ba Levi+ e ne e le Gershone,+ Kohathe+ le Merari.+12 Bara ba Juda+ e ne e le Ere+ le Onane+ le Shela+ le Pereze+ le Zera.+ Leha ho le joalo, Ere le Onane ba ile ba shoela naheng ea Kanana.+Bara ba Pereze ea e-ba Hezrone+ le Hamule.+13 Bara ba Isakare+ e ne e le Thola+ le Puva+ le Jobo le Shimrone.+14 Bara ba Zabulone+ e ne e le Serede le Elone le Jaliele.+15 Bana ke bara ba Lea,+ bao a ba tsoaletseng Jakobo a le Padane-arame, hammoho le morali oa hae Dina.+ Meea eohle ea bara ba hae le ea barali ba hae e ne e le mashome a mararo a metso e meraro.16 Bara ba Gade+ e ne e le Zifione le Hagi, Shuni le Ezbone, Eri le Arodi le Areli.+17 Bara ba Ashere+ e ne e le Imna le Ishva le Ishvi le Beria,+ ’me ho ne ho e-na le khaitseli ea bona Sera.Bara ba Beria e ne e le Hebere le Malkiele.+18 Bana ke bara ba Zilpa,+ eo Labane a ileng a mo fa morali oa hae Lea. Ka mor’a nako bana ke bao a ileng a ba tsoalla Jakobo: meea e leshome le metso e tšeletseng.19 Bara ba Ragele,+ mosali oa Jakobo, e ne e le Josefa+ le Benjamine.+20 Naheng ea Egepeta Josefa o ile a tsoalloa Manase+ le Efraime,+ bao Asnathe+ morali oa Potifera moprista oa One a ileng a mo tsoalla bona.21 Bara ba Benjamine e ne e le Bela+ le Bekere+ le Ashbele, Gera+ le Naamane,+ Ehi le Roshe, Mupime+ le Hupime+ le Arede.22 Bana ke bara ba Ragele ba tsoaletsoeng Jakobo. Meea eohle e ne e le leshome le metso e mene.23 Bara ba Dane+ ke Hushime.+24 Bara ba Nefthali+ e ne e le Jaziele le Guni+ le Jezere le Shileme.+25 Bana ke bara ba Bilha,+ eo Labane a ileng a mo fa morali oa hae Ragele. Ka mor’a nako bana ke bao a ileng a ba tsoalla Jakobo; meea eohle e ne e le e supileng.26 Meea eohle e tlileng le Jakobo Egepeta ke e tsoileng nokeng ea hae,+ ntle ho basali ba bara ba Jakobo. Meea eohle e ne e le mashome a tšeletseng a metso e tšeletseng.27 Bara ba Josefa bao a ba tsoaletsoeng Egepeta e ne e le meea e ’meli. Meea eohle ea ntlo ea Jakobo e tlileng Egepeta e ne e le mashome a supileng.+28 Eaba o romela Juda+ ho Josefa hore a mo etelle pele hore a fane ka boitsebiso ka pele ho eena Goshene. Ka mor’a moo ba fihla naheng ea Goshene.+29 Joale Josefa a lokisa koloi ea hae ’me a nyoloha ho ea khahlanyetsa ntat’ae Iseraele Goshene.+ Ha a mo bona a itihela hang-hang molaleng oa hae ’me a ’na a ntšetsa meokho molaleng oa hae.+30 Qetellong Iseraele a re ho Josefa: “Lekhetlong lena ke itokiselitse ho shoa,+ kaha joale ke bone sefahleho sa hao, kaha u sa ntse u phela.”31 Joale Josefa a re ho barab’abo le ho ba ntlo ea ntat’ae: “E-reng ke nyoloheng ke tlalehele Faro ke re ho eena,+ ‘Barab’eso le ba ntlo ea Ntate ba leng naheng ea Kanana ba tlile mona ho ’na.+32 Banna bana ke balisa,+ hobane e bile bahlokomeli ba liphoofolo tse ruiloeng;+ ba tlile mona le mehlape ea bona ea likhutšoane le mehlape ea bona ea liphoofolo tse khōlō le sohle seo ba nang le sona.’+33 Ha Faro a le bitsa ’me a re, ‘Le etsa mosebetsi ofe?’34 Le tla re, ‘Bahlanka ba hao e ’nile ea e-ba bahlokomeli ba liphoofolo tse ruiloeng ho tloha bocheng ba rōna ho fihlela joale, rōna hammoho le baholo-holo ba rōna,’+ e le hore le ka lula naheng ea Goshene,+ hobane molisa e mong le e mong oa linku ke ntho e manyala Egepeta.”+


text:
Jehova ke Molimo oa Tlhophiso
“Molimo hase Molimo oa ho hloka taolo, empa ke oa khotso.”—1 BAKOR. 14:33.
1, 2. (a) Ke mang eo Molimo a mo bōpileng pele, hona o ile a mo sebelisa joang? (b) Ke’ng e bontšang hore mangeloi a hlophisitsoe?
JEHOVA, ’Mōpi oa bokahohle, o etsa lintho ka tsela e hlophisehileng. O qalile ka ho bōpa Mora oa hae ea tsoetsoeng a ’notši ea bitsoang “Lentsoe,” kaha ke ’muelli ea ka sehloohong oa Molimo. Lentsoe o ’nile a sebeletsa Jehova ka lilemo tse ngata, etsoe Bibele e re mabapi le eena: “Tšimolohong Lentsoe o ne a le teng, ’me Lentsoe o ne a e-na le Molimo.” Ho phaella moo: “Lintho tsohle li bile teng ka eena [Lentsoe], ’me kantle ho eena ha ho ntho leha e le ’ngoe e bileng teng.” Lilemong tse ka holimonyana ho 2 000 tse fetileng, Molimo o ile a romela Lentsoe lefatšeng, ’me a etsa thato ea Ntate oa hae ka botšepehi e le Jesu Kreste ea phethahetseng.—Joh. 1:1-3, 14.
2 Pele Mora oa Molimo a tla lefatšeng, o ne a mo sebelelitse ka botšepehi e le “mosebetsi ea hloahloa.” (Liprov. 8:30) Jehova o ile a mo sebelisa ho bōpa libōpuoa tse ling tse limilione tsa moea tse leholimong. (Bakol. 1:16) Tlaleho e ’ngoe ea Bibele e re ha e bua ka mangeloi ao: ‘Ho ne ho e-na le ba likete tse sekete ba ntseng ba sebeletsa Jehova, le ba likete tse leshome tse iphetileng ka makhetlo a likete tse leshome ba ntseng ba eme ka pel’a hae.’ (Dan. 7:10) Libōpuoa tsa Molimo tsa moea li bitsoa “mabotho” a hlophisitsoeng hantle a Jehova.—Pes. 103:21.
3. Ho na le linaleli le lipolanete tse kae, hona li hlophisitsoe joang?
3 Ho ka thoe’ng ka lintho tse bōpiloeng tse kang boieane ba linaleli le lipolanete? Koranta ea Houston, Texas e bitsoang Chronicle e tlaleha hore phuputso ea morao tjena e bontša hore ho na le linaleli le lipolanete tse libilione-bilione, kapa tse menang ka makhetlo a mararo palo eo bo-rasaense ba neng ba e nahana. Linaleli li arotsoe ka lihlopha, ’me sehlopha ka seng se ka ba le tse libilione kapa libilione tse likete, haesita le lipolanete tse ngata. Lihlopha tsena le tsona li etsa lihlopha tse ling tse khōlō.
4. Ke hobane’ng ha re ka lebella hore bahlanka ba Molimo ba lefatšeng ba hlophisoe?
4 Ho tšoana le libōpuoa tsa moea tse tšepahalang tse leholimong, lihloliloeng tsa leholimo le tsona li hlophisitsoe ka tsela e hlollang. (Esa. 40:26) Ka hona, ke ho utloahalang ho fihlela qeto ea hore Jehova a ka hlophisa bahlanka ba hae ba lefatšeng. O batla hore ba lule ba hlophisehile, ’me seo se molemo haholo kaha ba na le mosebetsi oa bohlokoa oo ba lokelang ho o etsa. Tlaleho e ntle ea barapeli ba Jehova ba nakong e fetileng le ba hona joale ba mo sebelelitseng ka botšepehi e fana ka bopaki bo matla ba hore o ’nile a ba tšehetsa le hore “Molimo hase Molimo oa ho hloka taolo, empa ke oa khotso.”—Bala 1 Bakorinthe 14:33, 40.
BATHO BA MOLIMO BA NE BA HLOPHISITSOE NAKONG E FETILENG
5. Morero oa hore batho ba tlale lefatše ka tsela e hlophisehileng o ile oa sitisoa joang?
5 Ha Jehova a qeta ho bōpa batho ba pele o ile a re ho bona: “Atang le ngatafale le tlale lefatše ’me le le buse, ’me le laole litlhapi tsa leoatle le libōpuoa tse fofang tsa maholimo le sebōpuoa se seng le se seng se phelang se hahabang lefatšeng.” (Gen. 1:28) Batho ba ne ba lokela ho ata ka tsela e hlophisehileng e le hore ba tlale lefatše le ho atolosa Paradeise ho fihlela e anetse lefatše lohle. Ho se mamele ha Adama le Eva ho ile ha sitisa morero oo ka nakoana. (Gen. 3:1-6) Ha nako e ntse e ea, ‘Jehova o ile a bona hore bobe ba motho bo bongata lefatšeng ’me tšekamelo eohle ea menahano ea pelo ea hae e mpe feela ka linako tsohle.’ Ka lebaka leo, “lefatše le ne le senyehile mahlong a Molimo oa ’nete ’me lefatše le ne le tletse pefo.” Ka hona, Molimo o ile a rera ho tlisa moroallo lefatšeng o neng o tla timetsa batho ba sa mo mameleng.—Gen. 6:5, 11-13, 17.
6, 7. (a) Ke hobane’ng ha Noe a ile a fumana kamohelo mahlong a Jehova? (Sheba setšoantšo se qalong.) (b) Ho ile ha etsahala’ng ka batho ba sa tšepahaleng ba mehleng ea Noe?
6 Leha ho le joalo, ‘Noe o ile a fumana kamohelo mahlong a Jehova’ hobane “e ne e le motho ea lokileng” ea neng “a se na molato har’a batho ba mehleng ea hae.” Kaha “Noe o ne a tsamaea le Molimo oa ’nete,” Jehova o ile a mo laela hore a hahe areka e khōlō. (Gen. 6:8, 9, 14-16) E ne e hahiloe ka tsela eo e tla pholosa batho le liphoofolo. Noe o ile a bontša kutlo “a etsa ho ea ka sohle seo Jehova a mo laetseng sona,” ’me lelapa la hae la mo thusa ho phetha mosebetsi oo ka tsela e hlophisehileng. Ka mor’a hore batho le liphoofolo ba kene arekeng, ‘Jehova o ile a koala monyako.’—Gen. 7:5, 16.
7 Ha Moroallo o fihla ka 2370 B.C.E., Jehova o ile a “felisa ntho e ’ngoe le e ’ngoe e phelang e holim’a lefatše,” empa a pholosa Noe ea tšepahalang le lelapa la hae ka areka. (Gen. 7:23) Batho bohle ba lefatšeng kajeno ba tsoa ho Noe le bana ba hae. Bohle ba se nang tumelo ba neng ba le ka ntle ho areka ba ile ba timetsoa, kaha ha baa ka ba mamela Noe, “’moleli oa ho loka.”—2 Pet. 2:5.
8. Ke’ng e bontšang hore Baiseraele ba ne ba hlophisehile ha Molimo a ba bolella hore ba kene Naheng e Tšepisitsoeng?
8 Lilemo tse fetang 800 ka mor’a Moroallo, Molimo o ile a hlophisa Baiseraele hore e be sechaba. Ho ne ho hlokahala hore ba hlophisehe likarolong tsohle tsa bophelo ba bona haholo-holo borapeling. Ntle ho baprista le Balevi ba bangata ba Iseraele, ho ne ho boetse ho e-na le “makhabunyane a neng a etsa tšebeletso e hlophisitsoeng monyako oa tente ea pokano.” (Ex. 38:8) Leha ho le joalo, ha Jehova Molimo a laela Baiseraele hore ba kene Kanana, moloko oo o ne o sa tšepahale ’me kahoo a re ho bona: “Le ke ke la kena naheng eo ke phahamisitseng letsoho la ka ka kano hore ke tla lula le lōna ho eona, haese Kalebe mora oa Jefune le Joshua mora oa Nune” hobane ba tlisitse tlaleho e ntle ka mor’a ho hloela Naha e Tšepisitsoeng. (Num. 14:30, 37, 38) Hamorao Moshe o ile a khetha Joshua hore e be mohlahlami oa hae ho latela taelo ea Molimo. (Num. 27:18-23) Ha Joshua a le mothating oa ho kenya Baiseraele Kanana, o ile a bolelloa sena: “E-ba sebete ’me u be matla. U se ke ua haroha letsoalo kapa ua tšoha, etsoe Jehova Molimo oa hao o na le uena kae kapa kae moo u eang teng.”—Josh. 1:9.
9. Rahaba o ne a ikutloa joang ka Jehova le batho ba hae?
9 Jehova Molimo o ile a ba le Joshua hohle moo a eang teng. Ka mohlala, nahana ka se ileng sa etsahala ha Baiseraele ba ne ba hlomme liahelo haufi le motse oa Jeriko o lulang Bakanana. Ka 1473 B.C.E., Joshua o ile a romela banna ba babeli ho ea hloela Jeriko, ’me ha ba le moo ba ile ba teana le mosali oa letekatse ea bitsoang Rahaba. O ile a ba pata marulelong a ntlo ea hae, e le hore ba se ke ba tšoaroa ke batho ba neng ba rometsoe ke morena oa Jeriko. Rahaba o ile a re ho lihloela tsa Baiseraele: “Ke fela ke tseba hore ka sebele Jehova o tla le fa naha ena . . . , etsoe re utloile kamoo Jehova a ileng a pshesa metsi a Leoatle le Lefubelu ka pel’a lōna . . . le seo le ileng la se etsa ho marena a mabeli a Baamore.” O ile a phaella ka ho re: “Jehova Molimo oa lōna ke Molimo holimo maholimong le tlaase lefatšeng.” (Josh. 2:9-11) Kaha Rahaba o ile a tsamaisana le mokhatlo oa Jehova ka nako eo, Molimo o ile a etsa hore eena le ba ntlo ea hae ba bolokehe ha Baiseraele ba hapa Jeriko. (Josh. 6:25) Rahaba o ne a e-na le tumelo, a hlompha Jehova le batho ba hae.
MOKHATLO OA LEKHOLONG LA PELE LA LILEMO
10. Jesu o ile a re’ng ho baeta-pele ba bolumeli ba Bajuda ba mehleng ea hae, hona ke hobane’ng ha a ile a bua joalo?
10 Ha Joshua a ntse a etelletse Baiseraele pele, ba ile ba hlōla metse e mengata ’me ba kena Kanana. Empa ho ile ha etsahala’ng hamorao? Baiseraele ba ile ba tlōla melao ea Molimo ka makhetlo ho theosa le makholo a lilemo. Ha Jehova a romela Mora oa hae lefatšeng, ho ne ho se ho totobetse hore ha ba mamele Molimo le manģosa a hae hoo Jesu a ileng a bitsa Jerusalema “’molai oa baprofeta.” (Bala Matheu 23:37, 38.) Molimo o ile a nyahlatsa baeta-pele ba bolumeli ba Bajuda kaha ba ne ba sa tšepahale. Ka hona Jesu o ile a re ho bona: “Muso oa Molimo o tla nkuoa ho lōna ’me o fuoe sechaba se hlahisang litholoana tsa oona.”—Mat. 21:43.
11, 12. (a) Ke’ng e bontšang hore Jehova o ile a tlosa tlhohonolofatso ea hae ho Bajuda, a e fetisetsa ho mokhatlo o mong lekholong la pele la lilemo? (b) Ke bo-mang ba neng ba bōpa mokhatlo o mocha oa Molimo?
11 Lekholong la pele la lilemo C.E., Jehova o ile a lahla sechaba seo se sa tšepahalang sa Iseraele. Leha ho le joalo, seo se ne se sa bolele hore a ke ke a ba le mokhatlo oa bahlanka ba tšepahalang mona lefatšeng. Jehova o ile a fetisetsa tlhohonolofatso ea hae mokhatlong o mocha o itšetlehileng ka Jesu Kreste le o latelang lithuto tsa hae. Mokhatlo oo o qalile ka Pentekonta ea 33 C.E. Ka nako eo, barutuoa ba Jesu ba ka bang 120 ba ne ba bokane Jerusalema ha “ka tšohanyetso ho ba le lerata le tsoang leholimong le joaloka la moea o fokang ka sekhahla, ’me la tlala ntlo eohle.” Eaba “maleme a kang a mollo a bonahala ho bona ’me a ajoa, ’me ka leng la ’ona la lula holim’a e mong le e mong oa bona, eaba kaofela ba tlala moea o halalelang ’me ba qala ho bua ka maleme a fapaneng, feela joalokaha moea o ne o etsa hore ba bue.” (Lik. 2:1-4) Ketsahalo eo e hlollang e ile ea fana ka bopaki bo totobetseng ba hore Jehova o tšehetsa mokhatlo oo o mocha o bōpiloeng ka barutuoa ba Kreste.
12 Letsatsing leo le thabisang, balateli ba Jesu ba ile ba ‘eketsoa ka meea e ka bang likete tse tharo.’ Ho phaella moo, ‘Jehova o ile a tsoela pele ho ba eketsa letsatsi le letsatsi ka ba ntseng ba pholosoa.’ (Lik. 2:41, 47) Mosebetsi oa baboleli bao ba lekholong la pele la lilemo o ile oa atleha hoo ‘lentsoe la Molimo le ileng la tsoela pele ho hōla, ’me palo ea barutuoa ea ’na ea ata haholo Jerusalema.’ Esita le baprista ba bangata ba ile ba bontša tumelo. (Lik. 6:7) Kahoo batho ba bangata ba lipelo li ntle ba ile ba amohela ’nete e neng e boleloa ke litho tsa mokhatlo oo o mocha. Hamorao, Jehova o ile a fana ka bopaki bo eketsehileng ba hore o tšehetsa mokhatlo oa hae ha a qala ho tlisa “batho ba lichaba” ka phuthehong ea Bokreste.—Bala Liketso 10:44, 45.
13. Mokhatlo o mocha oa Molimo o ne o e-na le mosebetsi ofe?
13 Balateli ba Kreste ba ne ba tseba hantle mosebetsi oo Molimo a itseng ba o etse. Jesu o ne a ba behetse mohlala kaha hang ka mor’a hore a kolobetsoe o ile a qala ho ruta ka “muso oa maholimo.” (Mat. 4:17) O ile a ruta barutuoa ba hae ho etsa mosebetsi oo. O ile a re ho bona: “Le tla ba lipaki tsa ka Jerusalema le Judea le Samaria kaofela le ho isa karolong e hōle-hōle ea lefatše.” (Lik. 1:8) Ha ho pelaelo hore balateli ba Kreste ba lekholong la pele la lilemo ba ne ba tseba seo ba lokelang ho se etsa. Ha Pauluse le Barnabase ba le Antioke ea Pisidia ka sebete ba ile ba bolella bahanyetsi ba Bajuda ba re: “Ho ne ho hlokahala hore lentsoe la Molimo le bolelloe lōna pele. Kaha le le qhelela thōko le lōna ’me ha le ikahlole le tšoaneloa ke bophelo bo sa feleng, bonang! re retelehela lichabeng. Ha e le hantle, Jehova o re laetse ka mantsoe ana, ‘Ke u behile hore u be leseli la lichaba, hore u be poloko ho isa pheletsong ea lefatše.’” (Lik. 13:14, 45-47) Ho tloha lekholong la pele la lilemo, karolo e lefatšeng ea mokhatlo oa Molimo e ’nile ea phatlalatsa tokisetso eo a e entseng ea ho pholosa batho.
BA BANGATA BA ILE BA TIMELA, EMPA BAHLANKA BA MOLIMO BA PHOLOHA
14. Ho ile ha etsahala’ng Jerusalema lekholong la pele la lilemo, ’me ke bo-mang ba ileng ba pholoha?
14 Bajuda ba bangata ha baa ka ba amohela litaba tse molemo, ’me ba ne ba tleloa ke tlokotsi, etsoe Jesu o ne a lemositse barutuoa ba hae a itse: “Ha le bona Jerusalema e lika-likelitsoe ke mabotho a liahelong, joale le tsebe hore ho etsoa lesupi ha eona ho atametse. Joale ba leng Judea ba ke ba qale ho balehela lithabeng, ’me ba ka hare ho eona ba tlohe, ’me ba libakeng tse ka thōko ba se ke ba kena ka har’a eona.” (Luka 21:20, 21) Seo Jesu a se buileng se ile sa fela sa phethahala. Ka 66 C.E. mabotho a Baroma a neng a eteletsoe pele ke Cestius Gallus a ile a lika-liketsa Jerusalema ka lebaka la bofetoheli ba Bajuda. Empa mabotho ao a ile a khutlela morao ’me seo sa fa balateli ba Jesu monyetla oa hore ba tsoe Jerusalema le Judea. Ho ea ka rahistori Eusebius, ba bangata ba ile ba balehela Pella e Perea ’me ba tšela Nōka ea Jordane. Mabotho a Baroma a ile a khutla ka 70 C.E., a se a eteletsoe pele ke Molaoli Titus ’me a ripitla Jerusalema. Leha ho le joalo, Bakreste ba tšepahalang ba ile ba pholosoa ke ho mamela temoso ea Jesu.
15. Bokreste bo ile ba atleha ho sa tsotellehe maemo afe?
15 Ho sa tsotellehe mathata, mahloriso le liteko tse ling tsa tumelo tseo balateli ba Kreste ba neng ba thulana le tsona, Bokreste bo ile ba atleha lekholong la pele la lilemo. (Lik. 11:19-21; 19:1, 19, 20) Bakreste bao ba ile ba atleha moeeng kaha Molimo o ne a ba hlohonolofatsa.—Liprov. 10:22.
16. Ho ne ho hlokahala hore Mokreste e mong le e mong a etse’ng e le hore a tsoele pele moeeng?
16 Mokreste e mong le e mong o ne a lokela ho ikitlaetsa e le hore a tsoele pele moeeng. Ho ne ho hlokahala hore a bale Mangolo, a be teng kamehla libokeng le hore a kopanele ka cheseho mosebetsing oa ho bolela ka ’Muso. Lintho tseo li ne li etsa hore batho ba Jehova ba be matla moeeng le hore ba be le bonngoe feela joalokaha ho le joalo le kajeno. Baholo le bahlanka ba sebeletsang ba ne ba ithaopela ho thusa litho tsa phutheho ea lekholong la pele la lilemo, ’me seo se li ruisa molemo. (Bafil. 1:1; 1 Pet. 5:1-4) Ruri e tlameha ebe ebile ho thabisang haholo ha baholo ba etelang liphutheho ba kang Pauluse ba ba etela! (Lik. 15:36, 40, 41) Tsela eo re sebeletsang Molimo ka eona le eo Bakreste ba lekholong la pele la lilemo ba neng ba mo sebeletsa ka eona li tšoana ka tsela e hlollang. Ka sebele re ananela haholo hore ebe Jehova o ile a hlophisa bahlanka ba hae ba nakong e fetileng esita le ba kajeno! *
17. Re tla tšohla eng sehloohong se latelang?
17 Kaha lefatše la Satane le se le le haufi le ho timetsoa matsatsing ana a ho qetela, karolo e lefatšeng ea mokhatlo oa Jehova oa bokahohleng e hatela pele ka lebelo le tšosang. Na u tsamaisana le eona? Na u hatela pele moeeng? Sehlooho se latelang se tla u bontša kamoo u ka etsang seo kateng.
^ ser. 16 Sheba sehlooho se reng “Bakreste ba Rapela ka Moea le ka ’Nete” le se reng “Ba Tsoela Pele ho Tsamaea ’Neteng” Molula-Qhooeng oa July 15, 2002. Tsela eo karolo e lefatšeng ea mokhatlo oa Molimo o hlophisitsoeng ka eona kajeno e tšohloa ka ho pharaletseng bukeng ea Lipaki tsa Jehova—Baboleli ba ’Muso oa Molimo.


text:
Mosebetsi oa Khatiso Lefatšeng Lohle—O Thusa Batho ho Ithuta ka Molimo
Lefatšeng ka bophara, batho ba bala lingoliloeng tsa Lipaki Tsa Jehova. Ba limilione ba bala lingoliloeng tsena Inthaneteng, joaloka uena hona joale. Leha ho joalo, ho ka ’na ha u makatsa ho tseba hore na mosebetsi oa rōna oa khatiso o pharaletse hakae. Ho tloha ka 2013, re se re hatisa lingoliloeng tse thehiloeng Bibeleng ka lipuo tse ka bang 700 ’me re li isa linaheng tse 239.
Pele ho selemo sa 1920 re ne re hatisa lingoliloeng tsa rōna lifemeng tse hatisang tsa khoebo. Ka selemo seo, re ile ra qala ho hatisa tse ling tsa limakasine tsa rōna le lingoliloeng mohahong o mong o monyenyane o neng o hiriloe Brooklyn, New York. Ho tloha moo, re ile ra hōla, hona joale re na le libaka tse 15 tse hatisang tse Afrika, Amerika Boroa, Amerika Leboea, Asia, Australia le Europe.
Buka ea Rōna ea Bohlokoa ka ho Fetisisa
Buka ea bohlokoa ka ho fetisisa eo re e hatisang ke Bibele. Ka 1942, ho ile ha hatisoa Bibele ea pele e feletseng ka Senyesemane, e le phetolelo ea King James Version. Ho tloha ka 1961, Lipaki Tsa Jehova li ’nile tsa fetolela le ho hatisa Bibele e feletseng ea Phetolelo ea Lefatše le Lecha ea Mangolo a Halalelang. Ka 2013, re ne re se re hatisitse Libibele tse ka holimo ho limilione tse 184 ka lipuo tse 121.
Lipalo feela ha li hlalose ka ho feletseng se etsahalang. Bibele eo re e hatisang e thata haholo. Maqephe a eona a hatisoa ka pampiri e se nang asiti e ka etsang hore a be masehla ’me maqephe a eona a rokelletsoe ka thata. E leng se qetellang ka Bibele e tšoarellang nako e telele.
Lingoliloeng Tse Ling
Re boetse re hatisa lingoliloeng tse ling tse thusang batho ho utloisisa Bibele. Hlahloba lipalo-palo tse ling tsa ho tloha ka 2013:
Molula-Qhooa, Koranta ea rōna e ka sehloohong e hatisoa ka lipuo tse fetang 210 ’me ke eona makasine e ajoang ka ho fetisisa lefatšeng. Makasine e ’ngoe le e ’ngoe e maqephe a 16 e se e e-na le likopi tse ka bang 45 000 000.
Tsoha! e leng makasine oabo Molula-Qhooa
—le makasine ea bobeli e abuoeng ka ho fetisisa —e hatisoa ka lipuo tse 99. Ho se ho hatisitsoe likopi tse ka bang 44 000 000.
Ha e le Hantle ke Eng Seo Bibele e se Rutang? ke buka e lekoko le bonolo e maqephe a 224 eo ka ho khetheha e ngoletsoeng ho thusa babali ba eona ho utloisisa lithuto tsa motheo tsa Bibele. Ho tloha ka 2005, ho se ho hatisitsoe libuka tse ka holimo limilione tse 214 ka lipuo tse fetang 240.
Mamela Molimo ke bukana ea maqephe a 32 e ngoletsoeng ho thusa batho ba sa tsebeng ho bala hantle. E hlalosa linnete tsa Bibele ka tsela e bonolo ka litšoantšo tse ntle le litlhaloso tse khutšoanyane. Ho se ho hatisitsoe libukana tse fetang limilione tse 42 ka lipuo tse ka holimo ho 400.
Ho phaella ho lingoliloeng tsena, Lipaki Tsa Jehova li hatisa libuka, libukana tse fapa-fapaneng le lipampitšana tse thusang liithuti tsa Bibele ho batlisisa lipotso tsa Bibele, ho mamella mathata a bophelo le ho ba le malapa a thabileng. Ka 2012 libaka tsa khatiso tsa Lipaki Tsa Jehova li ile tsa hatisa limakasine tse fetang libilione tse 1.3 le libuka le Libibele tse fetang limilione tse 80.
Ka 2012 libaka tsa khatiso tsa Lipaki Tsa Jehova li ile tsa hatisa limakasine tse fetang libilione tse 1.3 le libuka le Libibele tse fetang limilione tse 80
Baeti ba il’o bona libaka tsena hangata baa hlolloa ha ba bona batho ba khothetseng mosebetsing oa ho hatisa lingoliloeng tsena. Banna le basali bana ba fana ka nako ea bona le matla a bona. Ha ba tla Bethele, e leng lebitso le bolelang “Ntlo ea Molimo,” boholo ba bona ba tla ba sa tsebe letho ka mosebetsi oa khatiso. Leha ho le joalo, ho ba koetlisa ho ba le liphello tse molemo. Ka mohlala, ho tloaelehile ho bona bahlankana ba lilemo li ka bang 20 ba sebetsa mochineng o hatisang ka sekhahla haholo, o khonang ho hatisa limakasine tse maqephe a 16 tse ka bang 200 000 ka hora.
Chelete ea ho Hatisa e Tsoa Hokae?
Lefatšeng ka bophara mosebetsi oa Lipaki Tsa Jehova o tšehetsoa ka menehelo ea boithatelo. Makasine ea August 1879 ea Zion’s Watch Tower e ile ea re: “ ‘Zion’s Watch Tower’ e tšehetsoa ke JEHOVA, ’me ha boemo bo le tjena le ka mohla e ke ke ea qela kapa hona ho qekisa batho hore ba e tšehetse.” Re ntse re lumela joalo le kajeno.
Ke hobane’ng ha re nka nako, chelete le matla a mangata hakaale mosebetsing oo? Hobane ho sa tsotellehe hore na u bala sengoliloeng se le seng feela har’a Libibele le libuka tse limilione tseo re li hatisang kapa u li bala Inthaneteng, re tšepa hore li tla u thusa hore u atamele haufi le Molimo.


text:
Kabo ea Mangolo ea Sehlopha sa bo136 ea Sekolo sa Bibele sa Gileade sa Watchtower
Ka mor’a ho ithuta Bibele ka hloko ka likhoeli tse hlano, liithuti tsa sehlopha sa bo136 sa Gileade, li ile tsa fumana mangolo ka Moqebelo oa la 8 March, 2014. Sekolong sena, baboleli ba nang le phihlelo ba ithuta hore na ke joang ba ka atlehang haholoanyane tšebeletsong ea bona le hore na ba ka matlafatsa tumelo ea balumeli-’moho le bona joang. Batho ba 11 548 ba ne ba le teng lenaneong lena, ba bang ba ne ba ile moo le neng le tšoaretsoe teng setsing sa thupelo sa Lipaki Tsa Jehova se Patterson, New York, ha ba bang bona ba ne ba hoketsoe ka video ba le Canada, Jamaica, Puerto Rico, le United States.
“Bolokang Boikutlo Bona ba Kelello ho Lōna.” David Splane, e leng setho sa Sehlopha se Busang sa Lipaki Tsa Jehova eo hape e neng e le molula-setulo oa lenaneo leo, o ile a theha mantsoe a hae a qalang ho Bafilipi 2:5-7, e reng: “Bolokang boikutlo bona ba kelello ho lōna bo neng bo le teng le ho Kreste Jesu.” Ha Jesu a ne a le lefatšeng, o ne a sa ameha ka maemo empa o ne a ikokobelitse ’me a sebetsa ka thata tšebeletsong ea hae.
Ka mohlala, ha Jesu a ne a hanyetsa liteko tsa Diabolose o ne a bua mantsoe a reng, “Ho ngoliloe,” a qotsa mantsoe ao Moshe a ileng a a bolella sechaba sa Iseraele. (Matheu 4:4, 7, 10; Deuteronoma 6:13, 16; 8:3) Kaha ke Mor’a Molimo ea tlotsitsoeng, Jesu a ka be a ile a sebelisa boemo ba hae ’me a bua ho latela bohlale ba hae empa o ile a ikokobetsa ’me a bontša hore o ananela mosebetsi oa Moshe. Ka tsela e tšoanang, le rōna re lokela ho ananela bokhoni ba batho ba bang ’me re ba babatse.
Mor’abo rōna Splane o ile a boela a totobatsa kamoo Jesu a ileng a bontša boikokobetso kateng qetellong ea koetliso ea hae ea lefatšeng. Thapelong ea hae, Jesu o ile a re: “Ke u tlotlisitse lefatšeng, kaha ke qetile mosebetsi oo u mphileng oona hore ke o etse. Kahoo joale, Ntate, u ntlotlise haufi le uena ka khanya eo ke neng ke e-na le eona haufi le uena pele lefatše le e-ba teng.” (Johanne 17:4, 5) Jesu ha aa ka a batla litokelo tse eketsehileng. Kōpo ea hae feela e ne e le hore a khutlisetsoe boemong boo a neng a le ho bona pele, kapa hona hore a ‘fuoe mosebetsi oa hae hape,’ ha a khutlela leholimong. Ka tsela e tšoanang, liithuti tsa Gileade li lokela ho etsisa mohlala oa Jesu ka ho ameha ka ho etsa mosebetsi, ho e-na le ho ameha ka maemo ’me li khotsofale le hoja li sa fumane litokelo tse eketsehileng ha li khutlela likabelong tsa tsona.
‘Ho Itela le sa Ikoahlaee.’ William Malenfant, e leng mothusi Komiting ea Thuto ea Sehlopha se Busang o ile a khothalletsa liithuti hore li etsise mohlala oa moapostola Pauluse oa ho itela. Ho e-na le hore a ikoahlaele lintho tseo a ileng a itella tsona bakeng sa tšebeletso ea Molimo, Pauluse o ile a re: “Ha ke lebala lintho tse ka morao le ho hahamalla linthong tse ka pele, ke phehella pakaneng.”
Ha liithuti li itela li sa ikoahlaee, li tla etsisa mohlala oa bahlanka ba Molimo ba tšepahalang ba nakong e fetileng le ba mehleng ena. Mor’abo rōna Malenfant o ile a qotsa Clara Gerber Moyer, ea ileng a qala ho sebeletsa Jehova esale ngoana. Clara o ile a ngola a re: “Hoa thabisa ho sheba morao lilemong tse 80 tse fetileng tseo ke li qetileng tšebeletsong ea Molimo ’me ke sa ikoahlaee! Haeba nka khutlisetsa nako morao, nka etsa lintho ka tsela e tšoanang.”
“Ho Bolela ka ’Muso Joaloka Mangeloi Hammoho le Mangeloi.” Gerrit Lösch, e leng setho sa Sehlopha se Busang, o ile a thusa liithuti ho ananela litokelo tse peli tseo batho ba bolelang litaba tse molemo ba li thabelang. Ea pele, ba sebetsa joaloka mangeloi a Molimo ha ba bolela litaba tse molemo tsa ’Muso, hobane lentsoe la Seheberu le la Segerike le sebelisoang ka Bibeleng e le “lengeloi” le ka boela la fetoleloa e le “moromuoa.” Ea bobeli, liithuti li bolela litaba tse molemo li tataisoa ke mangeloi feela joalokaha morutuoa Filipi a ne a etsa.
Mor’abo rōna Lösch o ile a bua ka lintho tse ’maloa tseo Lipaki Tsa Jehova li ileng tsa kopana le tsona ha li le mosebetsing oa boboleli. Ka mohlala, Gabino e leng Paki e lulang Mexico, eo ka tloaelo a kokotang hanngoe kapa habeli menyako ea batho, ka letsatsi le leng o ile a kokota ntlong e ’ngoe ka makhetlo a mane. Mong’a ntlo eo o ile a bula ’me a bolella Gabino hore o ne a le mothating oa ho ipolaea. Monna eo o ile a re: “Ha o ne o kokota ka lekhetlo la bone, ke ne ke se ke itlamme ka thapo molaleng. Empa ke ile ka e tlamolla e le hore ke tl’o bula monyako. Kea leboha ha o ile oa phehella ho kokota. Ha u ne u sa etsa joalo, nka be ke ipolaile.”
Le hoja liphihlelo tse kang tsena li iketsahalla feela li sa reroa, rea tseba hore tse ngata tsa tsona li fana ka bopaki ba hore mangeloi a Molimo a tataisa mosebetsi oa boboleli o etsoang lefatšeng lohle.
“Ea Hlomphehang o Tla Hlohonolofatsoa.” Michael Burnett, e leng morupeli oa sekolo sa Gileade, o ile a atolosa sehlooho sena ka ho bua ka mohlala oa setloholo sa Juda e leng Jabeze, ea neng a ‘hlompheha ho feta barab’abo.’ Jabeze o ile a rapela Molimo a re: “Haeba ruri u tla ntlhohonolofatsa ’me u eketse naha ea ka ’me letsoho la hao le hlile le e-ba le ’na, ’me ka sebele u mpoloka tlokotsing!”
Liithuti li ka etsisa mohlala o hlomphehang oa Jabeze ka hore ha li rapela li tobe taba, haholo-holo ha li kōpa Molimo hore a li thuse ho sebelisa koetliso eo li e fumaneng sekolong sa Gileade. Ka ho loketseng li ka kōpa Molimo hore a li boloke tlokotsing eseng hore a li sireletse tlokotsing ka ho feletseng empa a li thuse hore li se ke tsa sithabela haholo ke liphello tsa bokhopo. Molimo o ile a araba thapelo ea Jabeze ’me o tla arabela le ea liithuti tsa Gileade.
“Lula u Cheseha.” Mark Noumair, e leng morupeli oa Gileade le mothusi Komiting ea Thuto, o ile a theha puo ea hae ho 1 Bathesalonika 5:16-19. Joalokaha mollo oa sebele o hloka libeso, moea le mofuthu hore o lule o tuka, liithuti le tsona li ka sebelisa lintho tse tharo ho etsa hore li lule li chesehela tšebeletso.
Ea pele, “thabang kamehla.” (1 Bathesalonika 5:16) Liithuti li ka fumana thabo ka ho nahanisisa ka tlhohonolofatso ea ho amoheloa ke Jehova ’me seo se tla etsa hore li lule li cheseha. Ea bobeli, “rapelang le sa phetse.” (1 Bathesalonika 5:17) Thapelo e tšoana le moea o etsang hore mollo o lule o tuka. Re lokela ho lelefatsa lithapelo tsa rōna ka ho tšollela lipelo tsa rōna ho Molimo. Ea boraro, “mabapi le ntho e ’ngoe le e ’ngoe le lebohe.” (1 Bathesalonika 5:18) Ha re bontša teboho re ba le kamano e mofuthu le Jehova hammoho le bara le barali babo rōna. Mor’abo rōna Noumair o ile a re: “Ho e-na le hore le lule le tšoaea liphoso, bontšang boikutlo bo mofuthu ba kananelo.”
“Ho Rorisa Jehova Hammoho le Maholimo.” Sam Roberson, e leng morupeli likolong tsa Puso ea Molimo, o ile a theha mantsoe a hae a qalang lipolelong tse hlahang ka Bibeleng tse bontšang hore letsatsi, khoeli le linaleli li tlotlisa Jehova. (Pesaleme ea 19:1; 89:37; 148:3) O ile a boela a re liithuti le tsona li bile le tokelo ea ho rorisa Jehova ’me o ile a li bontša seo ka hore li etse lipontšo tsa lintho tse thabisang tseo li ileng tsa kopana le tsona tšimong. Ka mohlala, ka mor’a hore seithuti se emise koloi hore monna ea neng a le setulong sa likooa a fete, monna eo o ile a leboha seithuti ’me seithuti le sona se ile sa mo leboha ka hore ebe o bontšitse teboho. Ka mor’a moo ba ile ba buisana ’me monna eo o ile a amohela thuto ea Bibele ea mahala. Ha seithuti sa Gileade se ntse se tsoela pele ho ithuta le monna eo, se ile sa pakela batho ba bang ba neng ba etetse monna eo. Qetellong, ka lebaka la moqoqo oo se ileng sa e-ba le oona le monna eo, seithuti se ile sa qala ho ithuta le batho ba bang ba supileng.
“Thuto ea Molimo e ke e le Matlafatse.” Donald Gordon, e leng mothusi Komiting ea Khatiso, o ile a buisana le barab’abo rōna ba babeli le basali ba bona sehlopheng seo. E mong oa barab’abo rōna o ile a hopola Baefese 3:16-20, e ileng ea tšohloa ha sekolo se ntse se tsoela pele. Sena se ile sa thusa liithuti hore li “matlafatsoe” ka hore li ikokobetse le ho atameleha le ho hlokomela hore Jehova o ntse a e-na le mosebetsi o mongata bakeng sa Paki e ’ngoe le e ’ngoe. Morali’abo rōna e mong o ile a re o ananela kamoo morupeli e mong oa Gileade a ileng a khothalletsa liithuti hore li tšoane le tlhapi e nyenyane ka leoatleng le leholo eseng tlhapi e khōlō ka sejaneng se senyenyane. O ile a re: “Ntho eo ke ithutileng eona ke hore ha ke itšoara joaloka e monyenyane mokhatlong oa Jehova, o tla nthusa hore ke hōle moeeng.”
“E se e ka Jehova a ka le Hopola Bakeng sa se Molemo.” Mark Sanderson, e leng setho sa Sehlopha se Busang o ile a fana ka puo ea sehlooho ea lenaneo leo ’me o ne a e thehile thapelong ea Nehemia e reng: “Molimo oa ka, u nkhopolele bakeng sa se molemo.” (Nehemia 5:19; 13:31) Nehemia o ne a sa tšoha hore Jehova a ka mo lebala hammoho le mosebetsi oo a o entseng tšebeletsong ea Hae. Ho e-na le hoo, o ne a kōpa Molimo hore a mo bontše lerato le hore a mo hlohonolofatse.
Ka ho tšoanang, liithuti li ka ba le tumelo ea hore Jehova o tla li hopola haeba feela li sebelisa seo li ithutileng sona sekolong sa Gileade. Lerato la tsona ho Jehova e lokela ho ba ntho e ka sehloohong e li susumetsang ho mo rapela. (Mareka 12:30) Abrahama o ne a rata Jehova ka pelo ea hae eohle ’me Molimo le eena o ne a mo rata. Le hoja Abrahama a ne a se a e-na le lilemo tse sekete a hlokahetse, Molimo o ile a mo bitsa “motsoalle oa ka.”—Esaia 41:8.
Mor’abo rōna Sanderson o ile a boela a hopotsa liithuti hore li rate baahelani ba tsona, haholo-holo bara le barali babo rōna ba Bakreste. (Mareka 12:31) Joaloka Mosamaria ea molemo, ea ileng a ‘iketsa moahelani oa monna eo ea ileng a oela har’a masholu,’ li lokela ho nka bohato ba pele ho thusa ba bang. (Luka 10:36) Ho hlakisa ntlha eo a buang ka eona, o ile a etsa mohlala ka Nicholas Kovalak, ea neng a tsoa sekolong sa Gileade ’me a sebeletsa joaloka molebeli oa setereke. Mor’abo rōna Kovalak o ne a tsejoa ka mofuthu le lerato leo a neng a e-na le lona. Ka lekhetlo le leng o ile a khothalletsa molebeli ea tsamaeang le mosali oa hae hore ba chesehe boboleling ba bona a sebelisa polelo e reng, “Qalang tšebeletso esale hoseng, ha beke e qala, ha khoeli e qala le mathoasong a selemo.” Leha ho le joalo, ka mor’a matsatsi a seng makae a shebile tsela eo morali’abo rōna a neng a sebetsa ka eona, o ile a re: “Lebala seo ke ileng ka se bua. U se u ntse u sebetsa ka thata. Fokotsa hanyane e le hore u ’ne u tsoele pele u sebeletsa Jehova.” Keletso ea hae e mosa le e neng e bontša kutloelo-bohloko e ile ea thusa morali’abo rōna hore a tsoele pele tšebeletsong ea nako e tletseng ka lilemo tse mashome.
Qetellong, Mor’abo rōna Sanderson o ile a khothalletsa liithuti ho sebelisa seo li ithutileng sona sekolong ka ho ruta le ho koetlisa ba bang. (2 Timothea 2:2) Ha li ntse li phetha likabelo tsa tsona, li ka matlafatsa le ho tiisa mokhatlo oohle oa bara ba motho, li kholisehile hore Jehova o tla li hopola bakeng sa se molemo.
Qetello. Ka mor’a hore liithuti li fumane mangolo a tsona, e mong oa liithuti o ile a bala lengolo la teboho le tsoang sehlopheng. Liithuti tse 15 li ile tsa phethela lenaneo leo ka ho bina pina ea 123 e tsoang bukeng ea Binelang Jehova, e nang le sehlooho se reng, “Balisa—Limpho Tseo e Leng Banna.”


text:
Na Molimo ke Eena ea re Bakelang Mahlomola?
Karabo ea Bibele
Bibele e latola seo bosehla! Jehova Molimo o ne a sa rera hore batho ba be mahlomoleng. Leha ho le joalo, batho ba babeli ba pele ba ile ba fetohela puso ea Molimo, ba khetha ho ipehela melao ea botle le bobe. Ba ile ba furalla Molimo ʼme ba kotula litholoana tsa teng.
Kajeno re utloa liphello tsa khetho ea bona e mpe. Empa ho hang Molimo ha aa ka a qapa mahlomola a batho.
Bibele e re: “Ha a le tlas’a teko, ho se ke ha e-ba le ea reng: ‘Ke ntse ke lekoa ke Molimo.’ Etsoe Molimo a ke ke a lekoa ka lintho tse mpe kapa hona hore o leka leha e le mang ka tsona.” (Jakobo 1:13) Mahlomola a ka hlahela motho leha e le ofe—esita le bao Molimo a ba ratang.


text:
Izikhothane
Izikhothane (Skhothane kapa UkuKhothana) ke lebitso la SiZula la dihlopha tsa batho ka tlwaetseng ho tholahala makeisheng a Afrika Borwa, bao ba ratang ho eponahatsa ka ditjhelete kapa ho ba barui papisong le batho babang. Dihlopha tsena di phehisana ka metantso ya tsona pakang tsa batho babangata hore hotle ho kgethwe hore ke sehlopha sefe seo e leng barui, kapa ke mang eo eleng morui pakeng tsa bona. Diphihisano tsena tsa Dikhothane, di etsaha ha ngata mafung, diphating, mme ho sebediswa difonofono tsa letheka, tjhelete, diaparo tsa theko e hodimo, jwala le dikoloi tsa mabai-bai. Mohlodi o kgethwa kaho e ponahatsa hore yena o senya thepa yahae e nang le boleng ba theko e hodimo, ka ho iponahatsa hoke ha ena boleng hoyena, babang ba tshesa le tjhelete, dieta, difonofono tsa letheka, le diaparo tsa theko e hodimo haholo. Hore obe mohlodi o tshwanetse o hlahise thepa ya theko e hodimo o e tjhese hore o bontshe hore o morui ya nang le tjhelete e ngata. Diphihisano tsena di tswela pele hobe ho fihlela ho eba le mohlodi ya bontshang hore o nale thepa ya theko e hodimo eo a sa e hlokeng.
This is an excerpt from the article Izikhothane from the Wikipedia free encyclopedia. A list of authors is available at Wikipedia.


text:
BACHA BAA BOTSA
Nka Etsa’ng Haeba ke Kula?—Karolo ea 1
Na ho na le mocha eo u mo tsebang ea tšoeroeng ke lefu le sa foleng? Na u na le boloetse kapa bokooa bo u sitisang ho etsa lintho tseo lithaka tsa hao li thabelang ho li etsa?
Haeba ho joalo, ke ha tlhaho hore u ikutloe u nyahame ka linako tse ling. Leha ho le joalo, Bibele e na le lintlha tse peli tse khothatsang haholo.
’Mōpi oa hao, e leng Jehova Molimo o tseba boemo ba hao. Ho feta moo, ‘oa u tsotella.’—1 Petrose 5:7.
Jehova Molimo o rerile ho phekola mafu ’ohle! U ka bala ka seo ka Bibeleng ho Esaia 33:24 le Tšenolo 21:1-4.
Bacha ba bangata ba tšoeroeng ke lefu le sa foleng, ba fumane hore ho ba le tumelo ho Molimo le ho lumela hore o tla phethahatsa lintho tseo a li tšepisitseng, hoa ba matlafatsa. Nahana ka mehlala e mene.
YEIMY
Ha ke le lilemo li 11, ke ne ke se ke hloka setulo sa likooa. Ke sitoa ho etsa lintho tse bonolo, tse kang ho phahamisa lintho tse bobebe.
Ha ke le lilemo li hlano, lingaka li ile tsa fumana hore ke na le lefu le senyang mesifa, e leng lefu le holofatsang le ntšitisang ho etsa lintho tse ngata. Ka linako tse ling, kea nyahama hobane ke sitoa ho etsa lintho tseo lithaka tsa ka li khonang ho li etsa. Empa batsoali ba ka le batho bao ke leng phuthehong e le ’ngoe le bona, ba nthusa ka lintho tseo ke li hlokang ’meleng, maikutlong le moeeng. Ke qeta nako e ngata ke bolela litaba tse molemo, ’me Bakreste-’moho le ’na ba tsamaea le ’na ha ke il’o ithuta Bibele le batho ba thabelang ho ithuta.
Jesu o itse letsatsi ka leng le na le matšoenyeho a lona. (Matheu 6:34) Kahoo, ke leka hore ke se ke ka ikhahlapetsa le ho rera ho finyella lintho tseo nka li khonang. Ke lebeletse ka tjantjello hore lefatše le lecha la Molimo le fihle moo ke tla khona ho phela “bophelo ba sebele,” bo tla beng bo se na ho kula hona ho ntepeletsang.—1 Timothea 6:19.
Seo u ka nahanang ka sona: Yeimy o bona ho le molemo “ho rera ho finyella lintho tseo a ka li khonang.” U ka mo etsisa joang?—1 Bakorinthe 9:26.
MATTEO
Ke ile ka qala ho opeloa ke mokokotlo ha ke le lilemo li tšeletseng, ’me qalong lingaka li ne li re empa feela e le bohloko bo bakoang ke ho hōla. Leha ho le joalo, selemo hamorao li ile tsa fumana hore ke na le hlahala ho theosa le lesapo la mokokotlo.
Ke ile ka etsoa opereishene, empa ngaka e neng e mpuoa e ile ea atleha ho tlosa liphesente tse 40 feela tsa hlahala eo. Kahoo, ka mor’a likhoeli tse peli hlahala eo e ne e se e le khōlō hape! Ho tloha ka nako eo, ke ’nile ka etsoa litlhahlobo tse ngata, ka phekoloa ka mekhoa e mengata le ho soetseha hangata.
Ka linako tse ling, hlahala ena e etsa hore ke utloe bohloko boo ekang ke hlajoa ke linale hohle mona, haholo-holo ka mokokotlong le ka sefubeng. Ho ntse ho le joalo, ha ke itumelle hore ke nyahamisoe ke boemo bona ba ka. Ke lula ke ikhopotsa hore batho ba bang le bona ba ’nile ba mamella lintho tse bohloko, empa ba ’na ba lula ba e-na le tšepo. Ntho e ka sehloohong e nthusitseng hore ke lule ke e-na le tšepo, ke ho kholiseha hore ka letsatsi le leng Jehova Molimo o tla phethahatsa tšepiso ea hae ea ho felisa bohloko bohle.—Tšenolo 21:4.
Seo u ka nahanang ka sona: Ho nahana ka tšepiso ea Molimo ea ho felisa bohloko, ho ka u thusa joang hore u mamelle joalokaha ho ile ha thusa Matteo?—Esaia 65:17.
BRUNA
Kaha ha ke bonahale hore kea kula, batho ba bang ba ka ’na ba nahana hore ke mpa ke le botsoa. Leha ho le joalo, ka linako tse ling ke thatafalloa ho etsa lintho tse kang mesebetsi ea ka tlung, ho bala kapa esita le ho tsoha betheng feela.
Ha ke le lilemo li 16, lingaka li ile tsa fumana hore ke na le lefu la ho satalla mesifa, ke lefu le fokolisang le le sa foleng ’me le amme bokhoni ba ka ba ho sebetsa le ho etsa mesebetsi ea Bokreste ka tsela eo ke neng nka thabela ho e etsa ka eona. Ke ne ke bala lengolo la 1 Petrose 5:7 khafetsa, le reng: ‘Lahlelang matšoenyeho ’ohle a lōna ho Molimo, hobane oa le tsotella.’ Ho hopola hore Jehova o tsotella e mong le e mong oa rōna, ho ntse ho ’matlafatsa le kajeno.
Seo u ka nahanang ka sona: U ka rua molemo joang ha u lahlela matšoenyeho a hao ho Jehova, joaloka Bruna?—Pesaleme ea 55:22.
ANDRÉ
Batho ba bang ba ntšoara joalokaha eka ke ngoana ea lilemo li leshome. Leha ho le joalo, ha ke ba tšoaee phoso hobane ke shebahala joaloka ngoana.
Ha ke le lilemo li peli, lingaka li ile tsa fumana hore ke na le kankere e sa tloaelehang e qalileng lesapong la mokokotlo ’me ea fetela bokong. Li ile tsa atleha ho e laola, empa phekolo eo li neng li mpha eona, e ile ea ama tsela eo ke hōlang ka eona. Hona joale, ke bolelele ba limithara tse 1,37 feela. Batho ba bangata ba nahana hore kea ba thetsa ha ke ba bolella hore ke lilemo li 18!
Ka phuthehong ea Bokreste, batho baa ntlhompha. Ha ba mpapalise joalokaha eka ke ngoana, joaloka bana bao ke neng ke kena sekolo le bona. Ke leka ho lula ke thabile. Ke etsahalletsoe ke ntho e molemo ka ho fetisa bophelong, ke tseba Jehova! Ho sa tsotellehe hore na ke lintho life tseo ke lokelang ho li mamella, ke kholisehile hore Jehova o tla ntlhokomela. Kea khothala ha ke nahana ka lefatše le lecha le babatsehang leo Jehova Molimo a re tšepisitseng lona.—Esaia 33:24.
Seo u ka nahanang ka sona: Ke hobane’ng ha ho tseba Jehova, joalokaha André a hlalosa, e le “ntho e molemo ka ho fetisisa e ka etsahallang motho”?—Johanne 17:3.


text:
Jabse kareeb ho ke chale lyrics
Recent and popular Tag cloud - Mp3SongsPk.info: Free Download Jabse kareeb ho ke chale mp3 song, Jabse kareeb ho ke chale song play, online play Jabse kareeb ho ke chale song, listen Jabse kareeb ho ke chale songs, Jabse kareeb ho ke chale lyrics, Jabse kareeb ho ke chale play song, Jabse kareeb ho ke chale mp3 song, play online Jabse kareeb ho ke chale, free Jabse kareeb ho ke chale lyrics, Jabse kareeb ho ke chale listen. Free Download Jabse kareeb ho ke chale mp3 song, Jabse kareeb ho ke chale song lyrics, Jabse kareeb ho ke chale hindi lyrics, Jabse kareeb ho ke chale download song lyrics, Free download Jabse kareeb ho ke chale mp3 song lyrics, Jabse kareeb ho ke chale mp3 song listen online, Jabse kareeb ho ke chale mp3 song play online, Jabse kareeb ho ke chale full mp3 song, Jabse kareeb ho ke chale complete lyrics, Jabse kareeb ho ke chale bollywood mp3 song, Jabse kareeb ho ke chale hindi bollywood song, Mp3 song Jabse kareeb ho ke chale free play online, Jabse kareeb ho ke chale hindi bollywood play online, Jabse kareeb ho ke chale songspk, Download full Jabse kareeb ho ke chale mp3 lyrics, Songspk Jabse kareeb ho ke chale, Hindi bollywood song Jabse kareeb ho ke chale play online, Jabse kareeb ho ke chale free mp3 song listen online, Hindi mp3 Jabse kareeb ho ke chale bollywood songs


text:
Ho Tšeloa Mali—Seo Lingaka li se Buellang Kajeno
Ka lilemo tse mashome, haesale Lipaki Tsa Jehova li nyefoloa hobane li hana ho tšeloa mali. Lebaka leo li hanang ka lona le thehiloe taelong ea Bibele e reng, ‘le ’ne le ile mali,’ ’me ka linako tse ling li ’nile tsa hohlana le lingaka tse neng li nahana hore ho tšeloa mali ho molemong oa bakuli ba tsona.
Leha ho le joalo, lingaka tse ngata tse nang le phihlelo haesale li ntse li fana ka mabaka a tsa bongaka a ho sebelisa mekhoa ea phekolo ho sa tšeloe mali.
Makasine ea nakong ea Selemo ea 2013 ea Stanford Medicine Magazine, e leng sengoliloeng sa univesithi ea Stanford University School of Medicine, e ne e na le tlaleho e khethehileng e buang ka mali, karolo e ’ngoe ea eona e ne e na le sehlooho se reng “Ke’ng e Etsang Hore ho Tšeloa Mali ho ’ne ho Theohe?” Mongoli oa sehlooho sena, e leng Sarah C. P. Williams, o re: “Lilemong tse leshome tse fetileng, sehlopha sa bafuputsi se ntseng se eketseha se bontša hore lipetleleng tse ngata lefatšeng ka bophara ho sebelisoa mali hangata ’me e le ka sekhahla se holimo ho feta a hlokahalang bakeng sa ho thusa bakuli
Mongoli eo o ile a qotsa mantsoe a Patricia Ford, M.D., e leng mothehi le motsamaisi oa Setsi sa Phekolo ea Meriana le ho Buoa Ntle ho Mali Sepetleleng sa Pennsylvania. Dr. Ford o ile a re: “Ho na le tloaelo e metseng ka metso ea lingaka tse reng batho ba tla shoa haeba mali a bona a haella, le ea hore mali ke ’ona feela a ka pholosang bophelo. . . Taba ena ke ’nete maemong a itseng, * empa ho bakuli ba bang maemong a mangata hase ’nete.”
Dr. Ford, ea okang Lipaki Tsa Jehova tse ka bang 700 ka selemo, o ile a boela a re: “Lingaka tse ngata tseo ke buisaneng le tsona . . . li na le pono ena e fosahetseng ea hore bakuli ba bangata ba ka se phele ntle le hore ba tšeloe mali . . . Ho isa boholeng bo itseng le ’na ke ne ke lumela joalo. Empa ntho eo ke ithutileng eona kapele ke hore nka khona ho hlokomela bakuli bana ka hore ke sebelise mekhoa e meng e bonolo.”
Ka August 2012, koranta ea Archives of Internal Medicine e ile ea hatisa sephetho sa liphuputso tsa setsing se seng tse nkileng lilemo tse 28 tsa bakuli ba hlokang ho buoa pelo. Lipaki Tsa Jehova li ile tsa atleha ho feta batho ba bangata ba ileng ba tšeloa mali. Lipaki li ile tsa ba le bakuli ba ’maloa ba bileng le mathata ha ba le sepetlele, palo ea tse pholohang ea ba ka holimo ’me ka lilemo tse 20 tsa ba le palo e holimo ea bakuli ba pholohang ho feta batho ba tšetsoeng mali.
Koranta ea The Wall Street Journal ea la 8 April, 2013, e ile ea re: “Liopereishene tse entsoeng ho sa tšeloe mali li ’nile tsa etsoa ka lilemo tse ngata ho bakuli ba hanang ho tšeloa mali. Hona joale lipetlele li buella mokhoa ona haholo . . . Lingaka tse ipabolang ka ho buoa li sa tšele mali li re, ntle le hore mokhoa ona o fokotsa litšenyehelo tsa ho reka mali, ho a boloka, ho a hlophisa, ho etsa liteko le ho a tšela batho, o boetse o fokotsa menyetla ea ho fumana mafu a tsamaeang maling le mathata a bakoang ke ho boloka bakuli nako e telele sepetlele.”
Ha ho makatse hore ebe mookameli oa tsa bongaka e leng, Robert Lorenz, ea sebetsang lefapheng la tsamaiso ea mali oa Cleveland Clinic, o re: “Hang-hang u ikutloa eka u thusa mokuli haeba u mo tšela mali . . . Empa lipalo-palo tsa nako e telele li bontša se fapaneng le seo.”
^ ser. 5 Ho ithuta seo Lipaki Tsa Jehova li se lumelang mabapi le mali, bala sehlooho se reng “Lipotso Tse Botsoang Hangata